text:
स्वस्ति फाउन्डेशन द्वारा मैथिली भाषा ओ साहित्य केर क्षेत्र मे आजीवन योगदान लेल प्रबोध साहित्य सम्मान देल जाएछ
शान्ति निकेतन, प. बंगाल। जनबरी १, २०१५. मैथिली जिन्दाबाद!!
स्वस्ति फाउन्डेशनक प्रवक्ता ओ प्रबोध साहित्य सम्मान केर संयोजनकर्ता उदय नारायण सिंह नचिकेता जानकारी करबैत कहलनि अछि जे एहि सम्मान (पुरस्कार) लेल गठित जुरीक सदस्य लोकनि बहुमत सँ निर्णय करैत मैथिली भाषा ओ साहित्यक क्षेत्र मे अनमोल योगदान कएनिहार स्रष्टा केदारनाथ चौधरी केँ सम्मानित करबाक निर्णय दय देलनि अछि।
विदित अछि जे ई पुरस्कार नगदी १ लाख रुपयाक संग प्रशस्ति पत्र केर रूप मे मैथिली भाषा ओ साहित्य केर संवर्धन-प्रवर्धन लेल आजीवन योगदान कएनिहार केँ देल जाएत अछि। एकर निर्णय पहिने विभिन्न स्रष्टाक नामांकन सूची मे सम्मिलित नाम पर जनमानसक ईमेल वोटिंग सँ अन्तिम दस जन केर चुनाव आर तेकर बाद ओहि दस मे सँ अन्तिम तीन व दुइ करैत-करैत निर्णीत विजेताक नाम चुनैत गठित निर्णायक लोकनिक समिति द्वारा कैल जाएछ।
एहि वर्षक विजेता मैथिली भाषा आर साहित्यक क्षेत्र मे बड महत्वपूर्ण योगदान कएनिहार केदारनाथ चौधरी केँ घोषणा कैल गेल अछि। केदारनाथ चौधरी मैथिली साहित्य केर मूलधारा टा केर निरंतर लेखन मात्र नहि कय एहि भाषा केँ उत्कर्ष पर पहुँचेबाक लेल आर जनप्रिय बनेबाक लेल शुरुहे सँ मैथिली सिनेमा लेल सेहो लेखन केलनि।
लेखनक संग स्वयं निर्माता बनिकय मैथिली सिनेमा मार्फत भाषाक सम्मान केँ बढेबाक अत्यन्त महत्वपूर्ण योगदान सेहो हिनका द्वारा कैल गेल अछि। हिनक पहिल मैथिली सिनेमा ममता गाबय गीत केर निर्माता रहबाक संग आवारा नहितन, चमेली रानी (उपन्यास) केर सेहो लेखक केदारनाथ चौधरी केँ प्रबोध नारायण साहित्य सम्मान २०१६ देल जेबाक घोषणा कैल गेल अछि।
एहि सँ मैथिली साहित्य जगत् मे नव सालक प्रवेशक संगहि एकटा खुशीक लहैर दौड़ि जेबाक बात कहैत छथि अभियानी अमित आनन्द। मैथिली साहित्यक प्रख्यात स्रष्टा अजित आजाद अपन बधाई ज्ञापन संदेशक संग मैथिली जिन्दाबाद केँ जानकारी करबैत कहैत छथि जे हिनकर लिखल चारू उपन्यास एखन धरि कतेको एडिशन मे प्रकाशित कैल जा चुकल अछि। मैथिलीक ई महान् स्रष्टा वर्तमान समय लहेरियासराय मे ‘हिडेन काटेज’ नामक कुटीर मे रहैत छथि, जखन कि हिनक मूल ग्राम नेहरा (दरभंगा) थीक। मैथिली मे लगातार लेखन करैत छथि। हिनकर लिखल उपन्यास, धारावाहिक आदि मिथिला दर्शन मे निरंतर प्रकाशित होइत अछि। भीड़भाड़ व सम्मेलनादि सँ परहेज कएनिहार स्रष्टा केदारनाथ चौधरी अपन समर्पित योगदान सँ मातृभाषा ओ मातृभूमिक सेवा लेल जानल जाएत छथि।
केदारनाथ चौधरीः संछिप्त परिचय
जन्म ३ जनवरी १९३६ ई. नेहरा, जिला दरभंगामे। १९५८ ई. मे अर्थशास्त्रमे स्नातकोत्तर, १९५९ ई. मे लॉ। १९६९ ई. मे कैलिफोर्निया वि.वि. सँ अर्थस्थास्त्र मे स्नातकोत्तर, १९७१ ई. मे सान फ्रांसिस्को वि.वि. सँ एम.बी.ए., १९७८ मे भारत आगमन। १९८१-८६क बीच तेहरान आ प्रैंकफुर्तमे। फेर बम्बई पुने होइत २००० ई. सँ लहेरियासराय मे निवास। मैथिली फिल्म ममता गाबय गीतक मदनमोहन दास आ उदयभानु सिंहक संग सह निर्माता। तीन टा उपन्यास २००४ मे चमेली रानी, २००६ मे करार, २००८ मे माहुर।


c: text/html

text:
पटना : नार्थ बिहार पावर डिस्ट्रीब्यूशन कम्पनी लि अपन ग्राहक कए आब फोस स बिजली बिल जमा करबाक सुविधा प्रदान क देलक अछि। एहि सेवा लेल कंपनी एयरटेल संग समझौता केलक अछि। समझौता क बाद उत्तर बिहार क 21टा जिला मे बिजली बिल क भुगतान मोबाइल फोन स शुरू भ गेल। उत्तर बिहार एयरटेल मोबाईल फोन उपभोक्ता एयरटेल मनी क माध्यम स एमएमएसएल भुगतान क जरिए आब स्टार 400 हैश क उपयोग क अपन बिजली बिल क भुगतान क रहल छथि।
पटना स्थित विद्युत भवन मे आयोजित एकटा साधा कार्यक्रम क दौरान नार्थ बिहार पावर डिस्ट्रीब्यूशन कम्पनी लि आ एयरटेल क सहायक कंपनी एयरटेल एम कॉमर्स सर्विसेज लि क बीच एहि संबंध में आपसी सहमति पत्र पर हस्ताक्षर कैल गेल। एहि अवसर पर उपस्थित बिहार क ऊर्जा मंत्री बिजेंद्र प्रसाद यादव विश्वास जतेलथि जे करीब पांच हजार मेगावाट बिजली क उपलब्धता क जरिए 2015 तक राज्य मे विद्युत वितरण मे सुधार क अपन वायदा कए प्रदेश क नीतीश कुमार सरकार पूरा करत। ओ कहला जे उपलब्ध बिजली क बेहतर ढंग स संचरण आ वितरण क लेल आधारभूत संरचना क निर्माण पर हमरा सबहक बेसी जोर अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa

robotstxt: allowed

filter: keep


text:
भागलपुर/मुजफ्फरपुर। टीएमबीयू से पी एज डी केनिहार दू छात्र क एके थिसिस बीआर ए विवि मुजफ्फरपुर मे पकड़ल गेलाह अछि। थिसिस जाँच करबा हेतु टीएमबीयू से मुजफ्फरपुर विवि क एक्सपर्ट पठाओल गेल छलाह। जाँच क क्रम मे दूनू छात्र क एके थिसिस भेटल जेकरा एक्सपर्ट रिजेक्ट क देलन्हि आ एकर सूचना टिएमबीयू क कुलपति से कैलन्हि। एहि स्थित मे दूनू छात्र क पीएचडी प्रक्रिया रद्द भ सकैत छैन।
सूचना प्राप्त होइतहीं कुलपति द्वारा दूनू छात्र क सब जानकारी मांगल गेल अछि। टिएमबीयू क राजनीति विभाग क छात्र जान रॉलस ( जस्टिस ) विषय पर पीएचडी क रहल छथि। एके विषय पर विवि शिक्षक क अंदर दूनू छ।त्र पी एचडी क रहल छथि। उल्लेखनीय अछि जे एहि तरहक मामला पहिनो भेल अछि। किछु एहि सब तरहक टॉपिक जे विवि के पठाओल गेल,ओकरासब के विवि खारिज क देलक अछि।
कुलपति के शिकायत भेटल अछि जे पीएचडी करेबा लेल माफिया सब सक्रिय छथि जिनका से दूर क छात्र सब संपर्क करैत छथि आ एहन छात्र सब के टापिक देल जाइत अछि।एकर एवज मे छात्र सब से जथगर पाई लेल जाइत अछि। हुनका सब के पीएचडी प्रक्रिया से संबंधित सब मैटेरियल उपलब्ध करा देल जाइत छैन। एह प्रकरण पर कुलपति नलिनी कांत झा कहला जे दूनू छात्र क थिसिस आ टॉपिक एके अछि, मुजफ्फरपुर एक्सपर्ट दूनू के रिजेक्ट क देलन्हि अछि।रिसर्च बोर्ड से सेहो संबधित जानकारी माँगल गेल अछि। पीएचडी कराब बाला शिक्षक क संबंध जानकारी एकत्र कयल जा रहल अछि, जाँचोपरांत कारर्वाई कयल जायत।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
बुधवार, 28 दिसंबर 2011
'बैचैन मोन'
कोना बितल बचपन
कोना आइल लडकपन
कतेक मजा छल नादानी में
अंन्दाज नै छल
एतेक दुख भेटट जवानी में
आय जखन समय
गैची मांछ जेना
हाथ सँ फिसैल गेल
तहन बुझलौ जे
पावय आ हराव केर अही खेल में
जीनगी तय बेकारे गुजैर गेल


text:
पटना। एखन धरि बिहारी व्यंजनक रूप मे मात्र लिट्टी-चोखा मानल जाएत छल, मुदा बिहार दिवसक मौका पर गांधी मैदान मे बिहारक कईटा आओर व्यंजन हंगामा मचौने अछि आ ओ अपन ब्रांड स्थापित करि लेलक अछि। एहि लेल आयोजनकर्ता एहि व्यंजनक दाम सेहो कम रखने छथि। स्टनॅल पर भीड़ खूब अछि। आम तौर पर त्योहार आ खास आयोजन मे बनैवाला बिहारी व्यंजन क स्वाद लेबा लेल दूर-दूर स लोक गांधी मैदान पहुंच रहल अछि। एहि दौरान लोक अपन गाम क गप सेहो खूब करैत रहैत अछि।
मधुबनीक दाल-पूड़ी क संग मखाना क खीर
व्यंजन मेला क सबस पैघ आकर्षण मधुबनीक दालपूड़ी आ मखाना क खीर अछि। दूटा दालपूड़ी एक प्लेट मे उपलब्ध अछि, जखनकि मखाना क खीर अलग स भेट रहल अछि। महंगाईक एहि युग मे इ अहांकजेब पर सेहो भार नहि दैत अछि। दस टका प्लेट भेट रहल दालपूड़ी। एहि स्टॉल पर सबस बेसी भीड़ अछि।
मुजफ्फरपुर क फ्राइ चूड़ा विद ड्राइ मीट
मेला मे मुजफ्फरपुर क फ्राइ चूड़ा और ड्राइ मीट सेहो लोक कए खूब भा रहल अछि। सत्तर टका मे फूल प्लेट आ चालीस टका मे हाफ। फूल प्लेट मे मटन क चारि टा पीस आ हाफ मे दूटा। संग मे चूड़ा। पटना क लोक कए पहिल बेर कोनो मेला मे चूड़ा क संग एहि तरह क मटन क कांबिनेशन परोसल गेल अछि।
समस्तीपुरक गुड़ क जलेबी आ मालपुआ
देसी स्वीट डिश क शौकिन क लेल मेला मे गुड़ क जलेबी आ मालपुआ तक उपलब्ध अछि। गर्मागर्म गुड़ क जलेबी आम तौर पर देहाती क्षेत्र मे भेटैत छल। दस टका प्लेट वाला गुड़ क जलेबी सहज रूप स लोक क आकर्षण मे अछि।
पूर्णिया क दही-बड़ा, जलेबी, चंद्रकला आ लौंगलता
मेला मे दूटा स्टाल दहीबड़े, इमरती, जलेबी, चंद्रकला आ लौंगलता क अछि। आम तौर पर छेना क मिठाई स अलग स्वाद रखैवाला एहि देसी मिठाइ कए मेला मे खूब कद्रदान अछि। दाम मात्र दस टका एक दहीबड़ा क।
बेनीपट्टी क कालाजामुन
बेनीपट्टी क काला जामुन सेहो मेला मे धूम मचौने अछि। एहि ठामक काला जामुन क ख्याति उत्तर बिहार मे खूब अछि।
चंपारण का मटन संग कबाब
मेला मे नानवेज व्यंजन क दू-तीनटा स्टाल अछि। चंपारण क स्टाल पर चूड़ा पुलाव क संग मटन क बिक्री भ रहल अछि। एहि स्टाल पर चंपारण इलाका क सुगंधित चाउर क भात सेहो भेट रहल अछि। एकटा स्टाल कबाव क अछि।
शाहजहांपुर क पकौड़े
पटना जिला क शाहजहांपुर पकौड़े क स्टाल पर सेहो लंबा कतार अछि। एहि ठाम लोकभूंजा क संग गर्म पकौड़े क आनंद ले सकैत अछि।
सुपौल क खाजा आ फुलवारी क ल_ो
मेला मे सुपौल क खाजा, भोजपुर क वेलग्रामी आ फुलवारीशरीफ क ल_ो सेहो अपन ब्रांड कए स्थापित करबा मे सफल रहल अछि। ल_ो क स्टाल पर दालमोट सेहो बिका रहल अछि।
लिट्टी-चोखा क धूम करकरार
एखन धरि बिहारी व्यंजनक नाम पर एकलौता ब्रांड लिट्टी-चोखा क धूम एहि मेला मे सेहो बरकरार अछि। एहि ठाम खास इ अछि जे लिट्टी आम तौर पर एतबा वेरायटी देखबा मे नहि भेटैत अछि। एहि ठाम पनीर भरल लिट्टी सहित कुल नौ प्रकारक लिट्टी उपलब्ध अछि।
सहरसाक बौड़ी-दनौरी क सेहो स्टाल
मेला मे तरह-तरह क व्यंजन संग बौड़ी-दनौरी सेहो भेट रहल अछि। मूंग, चना क बौड़ी क संग-संग अहां तिसऔरी आ दनौरी सेहो कीन सकैत छी।
बाढ़ क लाई आ गोह क चना-भाजी
आम तौर पर बाढ़ क चौंधी पर क खोवा क लाई क स्वाद लोक खूब जानैत अछि, मुदा मेला मे एकरा बेचबाकअंदाज नव अछि। किलो दू किलो कीनबाक नहि अछि त अहां लेल दस टका मे दू लाई प्लेट उपलब्ध अछि। गया-गोह क चना-भाजी व्यंजन मेला मे धूम अछि। गया-गोह क चना भाजी पांच टका प्लेट खूब मजे स मेला परिसर क बाहर सेहो बिका रहल अछि। चाही त एकरा खाइत-खाइत घर कए लौट जाउ।


text:
पटना। 06 नवम्बर। कैल्हि रवि दिन पटना गंगा नदि मे फेर भेल एक बड़का हादसा भेल। राजधानी सँ सटल फतुहा स्थित मस्ताना घाट पर ई हादसा भेल अछि। एहि हादसा मे गंगा नदी मे डूबला सँ 9 लोगक मरबाक खबैर अछि, जखन की दू गोटा एखनहुँ लापता बताओल जे रहल अछि।
प्राप्त खबैर केर मुताविक कार्तिक पूर्णिमा खत्म होयबाक बाद लोग पिकनिक मनबे मस्ताना घाट पहुंचल छथि। एहिठाम किछु गोटा गंगा मे नहबे उतरलनि। बताओल जे रहल अछि कि नहेबाक क्रम मे 11 गोटा बालू निकालबाक कारण बनल खधैर म' एक संग चल गेलथि आओर सभ कियो ओहि मे डूबी गेलथि। जहिंमे एखन धरी 9 गोटाक शव क' बाहर निकालल जे चुकल अछि। ओतहि दू गोटाक तलाश एखनहुँ जारी अछि। शव मे एक महिला आओर आठ बच्चा शामिल अछि।
मौके पर फतुहा थानाध्यक्ष नसीम अहमद के संग राहत दल मौजूद अछि। गौरतलब अछि कि हर भरखक भांति एहियो बरख कार्तिक पूर्णिमा खत्म भेला पर लोग सभ गंगा मे नहा पूजा पाठ करैत अछि आ फेर ओहिठा भोजन करैत अछि। ई एहिठामक बहुत पुरान परंपरा अछि। कैल्हि केर घटना में सभ मृतक फतुहा के नोहटा निवासी शंकर यादव केर पत्नी आओर हुनकर छोट भाई बिहारी यादव केँ बच्चा बताओल जे रहल अछि। पटना के डीएम संजय कुमार अग्रवाल कहलनि कि सभ मरै बला के परिजन सभके चारि - चारि लाख टाका मुआवजा देल जायत।


text:
-
संस्मरण आलेख
– प्रवीण नारायण चौधरी
हाल मिथिला राज्य निर्माणक माँग पर सक्रियता सामाजिक संजाल पर फुरसतिया लोक मे बढब चुनावक कारण स्वाभाविके लागल। आर किछु करी नहि करी, एकजुटताक नारा लगाकय अपन दायित्व पूरा भेल बुझनिहार लेल मिथिला प्रेम एहि घड़ी किछु बेसिये देखाय लागल अछि। काजक घड़ी निपत्ता हैब, बाजक घड़ी मे आगुए ऐब! यैह प्रवृत्ति हम मिथिलावासीक सक्षम-समर्थवर्ग मे बेसी देखल गेल अछि। एकटा मेहनत-मजूरी पर चलनिहार वर्ग केँ एहि सबसँ कोनो लेना-देना कहियो नहि रहल, चाहे ओ सामंती युग हो वा आधुनिक समाजवादी-साम्यवादी-पूँजीवादी युग, श्रमजीवी जनमानस केँ मात्र अपन जीविकोपार्जन आ स्वाभिमानक रक्षा टा सर्वोपरि रहल बात हम सब कियो देखैत आबि रहलहुँ अछि।
चर्चाक क्रम मे किछु नव फुरसतियाक अतिशय मिथिला प्रेम हमरा एक बेर फेर सँ लिखय लेल मजबूर केलक अछि, कारण सच्चाई सेहो निरंतर नहि कहैत रहला सँ झूठ बात स्थापित होयबाक खतरा बनि जाइत छैक। हलांकि ई लिखला सँ कोनो उपलब्धि भेटत तेकर गुंजाइश कम्मे बुझाइत अछि, तैयो, हमर अपन अनुभव सँ लिखबाक असैर आजुक समय मे महत्त्वपूर्ण क्रान्ति अनबाक कार्य कय रहल अछि आ एकटा विशाल पढाकू जनमानस निरपेक्ष सत्य टा केँ आइयो सबसँ बेसी सम्मान दैत अछि, ई हमर आत्मविश्वास रूप मे सब दिन स्थापित रहल अछि।
मिथिला आन्दोलन लेल नेता के?
एकटा बैजु बाबु छोड़ि केकरो कोनो तरहक जनाधारो नहि… ताहि हेतु नेता बिन्देसर बाजैथ, कविकाठी सुनैथ – चैत-चैत होइत रहय… एकर अतिरिक्त ई सब केला सऽ कहियो न किछु भेल आ नहिये आगाँ होयत।
सृजनशीलता एकमात्र मैथिल केर धर्म जाहि बले आइ धरि सनातनकाल तक मिथिला जीबित अछि। बस अपन रचनाशीलता सँ छोटो-छोटो डेग उठबैत यदि समाज केँ आ लोकमानस केर हित मे कार्य नहि करब, तऽ बाबाजीक ठुल्लू वला हाल होयत।
राष्ट्रीय दलक वर्चस्व एहि घोपापंथी आ चोंगाचंठी सँ नहि होयत। प्रवीण अहाँ सब केँ जानकारी कराबय जे २०१० ई. सँ लैत २०१२ केर दिसम्बर धरि सबकेँ एक करैते एहि आन्दोलन मे प्रवेश केने अछि। मुदा लोक ततेक घाघ आ टेढ अछि जे कि कहू… ऊपर सँ पापाचारी…. अपन छिद्र केँ भरत नहि दोसरक भूर गानैत रहत।
धनाकर ठाकुर मिथिला आन्दोलनक भितरिया दुश्मन?
ई बात जँ हम सीधा कहब तऽ बहुते लोक जे अत्यल्प जानकारी रखैत छथि, हुनका सबकेँ डा. धनाकर ठाकुर प्रति जे सहानुभूति छन्हि ताहि पर चोट पड़ैत बुझेतैन। ताहि हेतु हम बड़ा निर्भीकताक संग ढेर रास तथ्यक आधार पर ई कहि सकैत छी जे डा. धनाकर ठाकुर मे जे गुण छन्हि तेकरा ओ सही दिशा मे नहि लगाय, समर्पण केँ निश्छल आ निष्कपट भाव सँ नहि लगाय, अपन हरमूठाई सँ लगबैत छथि आ यैह कारण ई मिथिला आन्दोलन लेल जाहि तरहक प्रयास होमक चाही ताहि मे बड पैघ बाधा ठाढ करैत छथि। हिनका जखन नकारि देल जाइत छन्हि तखन ई फोन पर अपना केँ एकादशी व्रत सँ लैत प्रदोष आदिक व्रतधारी आ मानू जेना कतेक पैघ संत होइथ ततेक पैघ ब्रह्मचारी बनबाक ढोंग करैत छथि। जखन कि असलियत किछु आर छैक।
मिथिला आन्दोलन मे हमर तीत अनुभव
एहि ठाम हम उमा बाबु जेकाँ उमेरगर आ अनुभवी आदरणीय B.n. Jha (मधुबनी) सर केर उपस्थिति सेहो देखि रहल छी। ओहो लगातार एहि सब प्रयास आ अभियान सब सँ परिचित होइत रहला अछि। एतबा नहि, ओहो धनाकरजी केँ कतेको बेर संग दैत अभियान संचालनक अपन करारा अनुभव सँ साक्षात्कार तक करा देलनि। मुदा फरक ओतय पड़ैत छैक जतय स्पष्ट आ पारदर्शी विचारधारा रहैत छैक।
आइ यदि धनाकरजीक मोन मे मिथिला राज्य केर माँग रहैत तऽ ओ धिया-पुता जेकाँ हमरा धमकी नहि दितैथ जे आब ओ मिथिला छोड़ि कोसी राज्य अलग बनेबाक माँग करता। कहियो कानिकय, कहियो हँसिकय, कहियो तामशमे – एकटा संत पुरुषक लक्षण केर ठीक बिपरीत अनेको रूप-रंग मे ओ कतेको भाव-भंगिमा हमरा सहित कतेको लोक जे हुनकर काफी इज्जत करैत रहल तेकरा देखा चुकल छथि।
हुनकर मानसिक अवस्था ठीक अपनहि नहि छन्हि, मुदा ओ दोसर केँ मानसिक रोगक शिकार तक कहबा मे लाज नहि मानैत छथि….एहि बातक भुक्तभोगी हम स्वयं छी। कतेक कहू…. हम तऽ खुलेआम हुनकर सब सियारी रंग पर इतिहास लिखिकय राखि देने छी अही फेसबुक पर… कतेक लोक केँ खराबो लागल हेतैन… लगबे केलैन…. मुदा ताहि सब सँ प्रवीणक अपन समर्पणक धार पर कोनो असैर नहि पड़ल आ नहिये पड़त।
निरंतर काज होइते रहल अछि आ पहिले सऽ आबे नीक भऽ रहल अछि। हमरा मुद्दा जिबैत चाही आ जनमानसक मस्तिष्क मे बात पहुँचबाक लेल प्रयत्नरत रहबाक अछि। से भऽ रहल अछि। हमरा तऽ हमरे… हमरा संगो देनिहार केँ कि सब कहल गेल आ कोना जेल पठेबाक धमकी देल गेल से बहुतो केँ ज्ञात अछि, उमा बाबु स्वयं केँ हमरा बारे मे ‘देशद्रोही’ तक कहिकय मानहानि कैल गेल। आब बताउ, जे ओहेन लोक मिथिलाक कतेक पैघ हितक बात कय सकैत छथि जे हमर समर्पण केँ गारि पढता? स्वयं बताउ!!
डा. बैद्यनाथ चौधरी बैजु मे सर्वमान्य नेताक सब गुण विद्यमान्
अपार अनुभव आ कर्मठताक अनेको रेकर्ड बनेनिहार पाइ कमेनाय आ राजनीति केनाय लेल विभिन्न दाव-पेंच केँ हुनक व्यक्तिगत कला-कौशल मानि, आन सब बात मे पूर्ण संत रूप मे जानैत आदरणीय डा. बैद्यनाथ चौधरी बैजु टा केँ हम सर्वोपरि नेता मानैत छी। हुनका मे सर्वगुणसम्पन्नता छन्हि आ वैह टा मिथिला राज्य केर माँग लेल सही नेतृत्व दय रहला अछि। हम हुनकहि पदचिह्न पर चलबाक प्रण लेने छी। ओ अपन व्यक्तिगत लगानी सँ एहि मुद्दा केँ राष्ट्रस्तर पर जीबित रखने छथि। फूसिये नोर बहेनिहार बहुते देखलहुँ, मुदा किछु अंशदान दैत सफलता दिशि उन्मुख आन्दोलन केँ जियौनिहार कियो कत्तहु नहि अछि।
मिथिला राज्य निर्माण सेना युवा केँ सक्रिय करबाक लेल बनल छल: उद्देश्य सबकेँ एक मंच पर जोड़ि राज्यक आवश्यकता लेल जन-जागरण मात्र
मिथिला राज्य निर्माण सेना नामक युवाक संङ्गोर सबकेँ जोड़िकय एक सँ बढिकय एक काज शुरु केनहिये छल आ कि एहि मे समर्पित एक युवा अनुप मैथिल केँ कोलकाताक कमलेश किशोर झा सँ लैत डा. धनाकर ठाकुर केर चमचइ कएनिहार आरो किछु लोक कान फूकिकय ततेक बड़का नेता बना देलनि आ डा. बैजुक सोझाँ लऽ जाइत कहला कि आब अगुआई ई युवा करता, अपने पाछाँ सऽ संग दियौन… आब बिना दृष्टिकोण आ बिना कोनो अनुभव संङ्गोरल लोक केँ एना कोनो वरिष्ठ योगदान कएनिहारक सोझाँ लऽ जाइत सीधे नेता बना देल जायत तऽ स्वाभाविके कुकूर केँ घी नहि पचबा समान प्रतिक्रिया होयत। आइ न अनुप कोनो जोगरक रहि गेला आ नहिये ओ मिरानिसे…. अति महात्त्वाकांक्षा अनुप मे डाक्टर धनाकर ठाकुरो सँ सौ गुना बढता देखल गेल आ अनुशासनहीनताक पराकाष्ठाक कारणे जतेक समर्पित आ अपन स्वयंसेवा कि सर्वस्व दान करनिहार युवातुर सब छलाह ओ सब चुप भऽ गेलाह आ अगत्ती सबहक हाथे मिथिला राज्य निर्माणक मुद्दा छोड़ि देलनि।
मिथिला राज्य निर्माण सेना टूटिकय बनल मिथिला स्टुडेन्ट युनियन
देखिये रहल छी, कहियो विकास केर बात करत, कहियो किछु आ कहियो किछु…. २१ जुलाई अखिल भारतीय मिथिला राज्य संघर्ष समिति द्वारा जन्तर-मन्तर दिल्ली मे पूर्व नियोजित संसद सत्रक प्रथम दिवस अनुसार धरना राखल गेल छल, ओहि मे मजबूती सँ संग नहि दय, एकटा अलगे अपन नाम आ वर्चस्व लेल २४ जुलाई केँ ‘विकासक विभिन्न माँग’ लेल जन्तर-मन्तर पर धरना मे बैसल जेबाक निर्णय भेल। बुजुर्ग २१ केँ तऽ छौंआँ-पौआँ २४ केँ जन्तर-मन्तर तक पर घिनाकय राखि देलक मिथिला आन्दोलन केँ…. ‘बाबु २१ बेटा २४, दु कान दु, दु दहैं बीस’ – यैह हाल अछि। आ अहू छौंआँ-पौआँ केँ मात्र अपन अहं केर पूर्ति लेल डा. धनाकर ठाकुर अपन किछु खास चुगलानन्द-चेला केँ विशेष पैकेज पर काज कराय ध्वस्त कय देलनि मिरानिसे…. । बाजी लगबैत घूरैत छलाह जे देख लेब १ साल मे ई संस्था टूटि जायत… आइयो मुम्बई सँ हुनक एहि उक्ति केँ कोट कएनिहार कतेको युवा ओहि कारी क्षण केँ याद करैत मिरानिसे समान सौंसे भारत मे एकजुट करयवला संस्थाक मृत्यु लेल कानि उठैत अछि। एहेन डनियाह लोक अपनो मिथिला राज्य निर्माण समिति केर नाम ठाढ कय एक बेर मिरानिसे केर नाम चोरी करबाक कूकृत्य सेहो केलनि। कि कहू! ई सब सार्वजनिक लिखितो लाज लगैत अछि… मुदा एतय सब कियो मैथिल छी, बुझियौक सब बात।
एकताक कतेको प्रयास पहिनहु भेल, लेकिन अहं आ स्वार्थक सपना एहि मे सबसँ पैघ बाधा अछि
२०१३ मे जखन एकता बनेबाक सब बाट पूरा भऽ गेल छल तऽ ‘मिथिला राज्य संघर्ष समिति’ जाहि पर डा. धनाकर ठाकुर अपन कब्जा हेबाक दाबा करैत छलाह तेकर अध्यक्ष डा. सत्यनारायण महतो आ महासचिव प्रो. उदय शंकर मिश्र, सदस्य लोकनि डा. बुचरू पासवान, आदि केँ अनुरोध करैत एकटा मंच बनेबाक काज दरभंगा मे १९ अगस्त २०१३ केँ भेल। अखिल भारतीय मिथिला राज्य संघर्ष समिति आ मिथिला राज्य संघर्ष समिति केँ जोड़िकय ‘मिथिला राज्य संयुक्त संघर्ष समिति’ केर पुनरुत्थान भेल। ई पहिनहु भेल छल, मुदा डा. धनाकर ठाकुर अपन जिद्द सँ एकरा तोड़ि देने छलाह। महा-मौगियाह आ चुगलखोरीक आदति सँ मजबूर लोक कहियो नीक काज हेबाक पक्ष मे नहि अछि। हमरा लग डा. धनाकर ठाकुर संग भेल वार्ताक एतेक लंबा पत्राचार अछि जे कहियो आ कोनो सार्वजनिक मंच पर हम प्रकाशित कय सकैत छी। एहि मे हिनकर बेईमान मनसाय स्वत: सब लग स्पष्ट होयत।
उमा बाबु आ बहुत लोक एकता आ एकजुटता लेल नेप चुआ रहला अछि… जखन कि यथार्थ ई छैक जे १९ अगस्त २०१३ दरभंगा मे ऐतिहासिक गठबंधन बनि गेल छल। मिथिला राज्य संयुक्त संघर्ष समिति आ डा. बैद्यनाथ चौधरी बैजु केँ मिथिला राज्य केर माँग आ आन्दोलन लेल अगुआई करय लेल सर्वमान्य नेता एकटा सर्वदलीय बैसार द्वारा चुनल गेल छल। ओहि ऐतिहासिक फैसलाक सबसँ पैघ गवाह काँग्रेस पार्टीक वरिष्ठ नेता रामनारायण झा एखनहु मौजूद छथि। वैह संयोजन केने छलाह। नीति-निर्माणक प्रो. उदय शंकर मिश्र आ प्रवीण नारायण चौधरी अपन समर्पणभाव सँ मिथिला लेल प्रयास केने छल। मुदा परिणाम – २० तारीख सँ हिनका सब दोकानदारी आ स्वार्थक पराकाष्ठा पर मिथिलाक मुद्दा संग अपन मुह चमकेबाक बर्तन छिनाइत देखि डा. बैजु सहित सबहक चरित्रहत्या करबाक कुत्सित प्रयास होमय लागल।
डा. धनाकर ठाकुर, रत्नेश्वर झा, कवि एकान्त, मिरानिसे केर किछु सदस्य लोकनि…. ई सब गोटा ओहि समय विद्रोह मचा देला। मिरानिसे सँ अनुप मैथिल केँ ओहि वृहत् समिति मे राखल गेल छल, आरो लोक सबकेँ जोड़बाक प्रक्रिया चलि रहल छल। एकटा विशाल सम्मेलन लेल तारीख सेहो निर्धारित भऽ चुकल छल। मो. रियाज खान, दिनेशचन्द्र यादव, मिथिलेश पासवान, आदि केँ विभिन्न प्रकोष्ठक जिम्मेदारी दैत रामनारायण बाबुक नेतृत्व मे बात कतय सँ कतय बढि गेल छल।
लेकिन डा. बैजु केँ हुनकर अपनो सिपहसलार (दिल्ली) एहि संयुक्त संघर्ष समिति सँ बाहर करबाक लेल सब उपाय कयलाह आ बात खत्म!! ५ दिसम्बर २०१३ केर धरना पर अनुशासनहीनताक पराकाष्ठा पर पहुँचैत देखि आदरणीय डा. बैजु ‘जे जतय छी ओतहि सँ काज करू’ कहि सब फेर तितर-बितर भऽ गेल।
प्रवीण ना. चौधरी कान पर हाथ देलक जे एहि बूरित्व आ अपाटक खेल मे पैसा, समय आ उर्जा सब नष्ट कय देब तैयो किछु नहि होयत। बरु अपन प्राकृतिक प्रेम सँ मातृभाषा आ मातृभूमि केर सेवा करू, जनमानस केँ जगाउ, ओ जहिया जागत तहिया स्वत: राज्य आ विकास आ सब किछु उपलब्धिये-उपलब्धि भेटत।
मिथिला राज्य निर्माण सेना केर कार्यशैली स्वस्फूर्त एकता निर्माण करैत छल
- विदित अछि जे मिथिला क्षेत्र मे रथयात्रा सँ जनजागरण करबाक अत्यन्त-महत्त्वपूर्ण कार्य पंडित ताराकान्त झा केर १००० गामक यात्रा उपरान्त शायद मिथिला राज्य निर्माण सेना द्वारा मात्र भेल। एहि कार्यक्रम मे कार्यकर्ता, केन्द्र, कोष, क्रियान्वयन लेल सब कियो एक संग रहल। डा. बैजु अपन चीर-परिचित अन्दाज मे ‘दुनू हाथ उठाकय संग छी’ कहि आर्थिक, सामरिक आ भावनात्मक सब तरहक सहयोग केलनि। डा. धनाकर ठाकुर सेहो लाज बचाबय लेल आर्थिक आ सामरिक सहयोग तऽ केलनि, लेकिन कतहु न कतहु मन सँ चोर नहि हँटल छलन्हि ताहि हेतु घड़ी-घड़ीक रिपोर्ट लेबाक लेल जासूस सेहो लगौने रहलाह। प्रवीण नारायण सब महादेव पर सौंपिकय कोनो कार्य केँ यज्ञ समान बुझिकय करैत छैक, बाकी जनैत छथि ओ त्रिशूलधारी स्वयं। हम हिनका पहिनहि चुनौती देने रहियैन जे चोपाह तौर-तरीका सँ हम सब अपन पहिचानक रक्षा नहि कय सकब। एहि लेल किछु नव शैलीकेँ अपनायब जरुरी छैक। मुदा सफलताक समाचार हिनका भेटिते १० जुन केर रात्रि हम घर वापसी करबाक समय मे सुरेन्द्रनाथ बाबुक मोबाइल सँ हमरो संग बात भेलाक तुरन्त बादे सँ ई जे पुन: चुगली-चापरी शुरु केलनि तेकर परावार नहि।
- यात्रा दुइ सेहो ५ जिलाक बोलबम यात्राक संग जोड़ैत भेल छल। लाखों लोक ओहु समय मिथिला राज्यक माँग आ ताहि लेल समर्पित अभियान सँ आत्मसात केने छल। देवघर धरिक माँग आ देवघर केर कोनो कोण मे सभा करबाक शैली केँ हम सरेआम जमीन पर उतारबाक प्रयास टा केने रही। देवघर प्रवेश करिते ओहि ठामक पूलिस प्रशासन सँ आवाज निकलल जे ‘बनाबह मिथिला राज्य, हमहुँ सब मिथिले मे रहब’। लेकिन डा. धनाकर ठाकुर अपन ईर्ष्या आ द्वेष सँ मिरानिसे केर सदस्य बीच ‘बुढियाक फूइस’वला मंत्र पढि अन्त-अन्त मे किछु सदस्यक बीच मतान्तर बना देलनि आ तेकर बाद सँ मिरानिसे लड़ैत-जूझैत अपन अस्तित्व बस एकटा प्रमाणपत्र मे बचाकय रखने अछि। जानि ओ प्रमाणपत्र फेर सँ कहियो हाड़-माँसक मनुष्य तक पहुँचैत जीवन्त हेबो करत कि नहि, ई हमरा विश्वास खत्म भऽ गेल अछि। तथापि, नीक लोक सब छथि जे एकर वर्तमान केँ सुरक्षा केने छथि, तांइ ओतेक नाउम्मीद हम नहि भेल छी।


text:
पटना । नेता विरोधी दल क हैसियत स विधानसभा मे अपन पहिल भाषण मे अब्दुल बारी सिद्दीकी इ एहसास करा देलथि जे राज्य मे विपक्षक भूमिका केहन रहत। बदल-बदलल सन सदन मे मौका छल धन्यवाद प्रस्ताव पर बहस क। सिद्दीकी बहसक उच्च स्तर कए पुनर्स्थापित करैत अपन भाषण शुरू केलथि त पूरा सदन हुनका सुनबा लेल शांत आ गंभीर बनि गेल। मुख्यमंत्री नीतीश कए सीधा संबोधित करैत सिद्दीकी कहला- जनता अहांकए अपार बहुमत देलक अछि, कंजूसी जुनि करू। हुनकर अनुसार सरकार हर जिला मे नेतरहाट सन स्कूल, स्थानीय बुनकर क बनाउल परदा-तौलिया, स्थानीय चर्मकार क बनाउल जूता क पुलिस विभाग मे सप्लाई जइसन कईटा वायदा एखन धरि पूरा नहि केलक अछि। ओ प्रसिद्ध अर्थशास्त्री आशीष बोस क गप दोहरा कहला जे जतए 60 प्रतिशत लोक गरीब हुए, ओहि राज्य कए बीमारू राज्य क सूची स अलग केना कैल जा सकैत अछि। एखनो विकास क हर मानक पर प्रदेश नीचला पायदान पर अछि। सिद्दीकी विशेष राज्य क दर्जा क मांग क समर्थन करैत कहला जे जखन केन्द्र मे राजग सरकार छल, तखन उत्तराखंड कए इ दर्जा भेटल। बिहार कए छोड़ि देल गेल। सदन मे अपन कम संख्या क उल्लेख करैत सिद्दीकी कहला जे राजग कए 1.10 करोड़ वोट भेटल अछि आ ओ सत्ता मे अछि मुदा इ नहि बिसरल जाए जे राजद गठबंधन कए एक करोड़ लोक वोट देलथि अछि। एहन मे केवल सदन मे विधायकक संख्या देखि कए बहुत खुश हेबाक स्थिति नहि अछि। हुनकर आरोप क दौरान सत्ता पक्ष क धीरता-गंभीरता बिल्कुल नव गप छल। आओर त आओर भाषण खत्म भेलाक बाद मुख्यमंत्री बधाई या धन्यवाद क मुद्रा मे मेज थपथपा सदन मे एकटा नव परंपराक शुरूआत केलथि।
कुल मिला कए बिहार विधानसभा मे दूटा गप नीक आ उल्लेख करबा योग्य अछि। पहिल इ जे विधानसभा अध्यक्ष उदय नारायण चौधरी नेता प्रतिपक्ष अब्दुल बारी सिद्दीकी कए हुनकर निर्धारित समय स 25 मिनट बेसी बजबा लेल मौका देलथि आ दोसर इ जे मुख्यमंत्री नीतीश कुमार समेत संपूर्ण सत्ता पक्ष बड़ गंभीरता स सिद्दीकी कए सुनैत रहल।
हालांकि एहन कहबा आ मानबा लेल कईटा लोक एखनो तैयार नहि छथि जे सदन मे विधायकक संस्कार बदलि गेल अछि, लोकक कहब अछि जे धीरे- धीरे सबकिछु ओहने भ जाइत, चूंकि आइ पहिल दिन छल, ताहि लेल बहुत किछु औपचारिक सन रहल।
मुदा जेना सदन मे देखल गेल ओ उम्मीद कए विश्वास मे बदलबा लेल काफी अछि। सदन मे जनहित क सवाल पर सत्ता पक्ष क सदस्य अपन सरकार स कोनो समझौता करबा लेल तैयार नहि छलाह। प्रश्नोत्तरकाल क तीनू प्रश्न सत्ता पक्ष क सदस्य क छल। पहिने एहन सवाल पर पूरक प्रश्नक कतार रहैत छल। मुदा एहि बेर एहन किछु नहि भेल। विपक्ष क दिनेश कुमार सिंह अपन छाती पर खाद्य सुरक्षा क मांग स संबंधित पोस्टर बांधि सदन मे घूमि रहल छलाह। नेता प्रतिपक्ष अब्दुल बारी सिद्दीकी हुनका स निवेदन केलथि जे एकरा उतारि लेल जाए। सिंह एकर बाद पोस्टर कए हटा लेलथि। बहरहाल, बिहार क मतदाता क संग बिहारक नेता सेहो बदलि रहल छथि। सदन सार्थक बहस लेल तैयार अछि।


text:
मुजफ्फरपुर। 16 जनवरी। एसएसपी विवेक कुमारक नेतृत्व मे स्वर्ण व्यवसायी रोहित हत्याकांडक भेल खुलासा। स्वर्ण व्यवसायी रोहित केर हत्यारा केर गिरफ़्तारीक मांग ल'केन व्यवसायी सभक हड़तालक कारण सँ पुलिस आनन फानन मे हत्या मे शामिल दू आरोपी केँ गिरफ्तार केलक।
पुलिसक मुताबिक सोनारपट्टीक एक स्वर्ण व्यवसायीक करीबीये हुनकर हत्याक साजिश रचने छल। हत्याकांडक दू अपराधी कल्याणीबाड़ा केर मोनू पटेल आओर खादी भंडार इलाकाक बैजनाथ पासवान केर गिरफ्तारी भेल अछि। गिरफ्तार अपराधी सभ अप्पन गुनाह कबूल करैत कहलनि कि मनोज सहनी एहि घटनाक मुख्य सूत्रधार छथि, जे शहरक मुख्य स्वर्ण व्यवसाय सँ जुड़ल एक व्यक्ति द्वारा सुपारी देलाक बाद घटना केँ अंजाम दियौलनि। पुलिस सुपारी देबै बलाक खुलासा एखन धरी नहि केना अछि। हुनकर गिरफ्तारी लेल पुलिस द्वारा एखनो छापामारी कायल जे रहल अछि।


text: पटना। बिहार बोर्ड क परीक्षार्थी क लेल खुशखबरी। होली बाद मार्च क पहिल सप्ताह स मैट्रिक आ दोसर सप्ताह स इंटर क परीक्षा शुरू होइत। 30 मई तक दूनू परीक्षा क नतीजा सेहो घोषित करि देल जाइत। इ जानकारी बिहार विद्यालय परीक्षा समिति क अध्यक्ष प्रो एकेपी यादव देलथि। ओ कहलथि जे एहि संबंध मे कार्यक्रम क ब्योरा विज्ञापन क माध्यम स समाचार पत्र मे विस्तार स प्रकाशित कराउल जाइत। ओ कहला जे बिहार विद्यालय परीक्षा समिति द्वारा 15 दिसम्बर तक मैट्रिक आ इंटर परीक्षा संबंधी ‘माडल पेपरÓ जारी कैल जाइत। एकरा लेल परीक्षार्थी एखन बाजार मे उपलब्ध फर्जी ‘सेंपुल पेपरÓ क्रय नहि करथि।


text:
विराटनगर, सितम्बर ६, २०१५. मैथिली जिन्दाबाद!!
जन्माष्टमीक प्रात दिन तिनपैनी (विराटनगर) स्थित अति प्राचीन राधाकृष्ण मन्दिर सँ शुरु करैत विराटनगर बजार आ धरान रोड होइत कुल १० किमी जतेक परिक्रमा यात्रा केर रथयात्रा ससमय ३ बजे सँ प्रारंभ भऽ गेल अछि। एहि बेर आयोजक समिति द्वारा अत्यन्त वृहत् आयोजन कैल गेल अछि। जुलूस-झाँकी मे विभिन्न भाषा-भाषी आ सांस्कृतिक सामुदायिक झाँकी केर अद्भुद् मिश्रण सँ एहि बेरुक यात्राक विहंगम दृश्य अपार भीड़ केँ देखय लेल भेटि रहल अछि।
सुरक्षाक ओतबे इन्तजाम आ विगत कतेको दिन सँ पूर्ण बन्दीक आन्दोलनक चपेट मे रहल विराटनगर मे अनिश्चितताक दौर मे ई समारोह मे उत्कर्ष मुदा घटल देखा रहल अछि। बहुते लोक एहि अनिश्चितताक आशंका सँ एहि समारोह मे प्रत्यक्ष सहभागिता नहि दैत घरे मे बैसि टेलिविजन मार्फत देखबाक निर्णय केलनि तेना प्रतीत भऽ रहल अछि। मकालू टेलिविजन द्वारा प्रत्यक्ष प्रसारण कैल जा रहल अछि।
एहि वर्ष जाहि रथ मे भगवान् केँ बैसायल गेल अछि तेकर सजावट सेहो बहुचर्चित अछि। पैगोडा परंपराक गुम्बद आ ताहि मे मयूर केर पाँखि सँ कैल गेल सजाबट, भारत सँ आमंत्रित सजावट केर विशिष्ट विज्ञ द्वारा कैल गेल अछि। सैकड़ों संस्थागत सहभागिता आ सजावट कैल झाँकीक प्रस्तुति अत्यन्त आकर्षक रहितो भीड़ कम जुटबाक चलते थोड़ेक उदासी जेकाँ बुझाइत अछि। तथापि आयोजक केर व्यवस्थाक जतेक प्रशंसा करब ओ कम होयत। अनेको समिति आ उपसमिति सँ आयोजनक उत्कर्ष भव्यतम् अछि।
वि.सं. १९८८ सँ प्रारंभ एहि परंपरा मे पहिने भगवान् केँ खाट मे बैसाकय लोक सब भजन-कीर्तन करैत नगर-परिक्रमा करैत छल। २०४२ साल सँ एकर भव्यता मे बढोत्तरी करैत रथक रूप देल गेल। रथक दुनू भाग मे लंबा-मोट रस्सी लागल रहैत अछि जेकरा पकड़िकय सड़कक दु-बगली लोक रथ केँ तानैत यात्रा पूरा करैत अछि। एहि रथकेँ तानबाक लेल भक्तगणक अपार भीड़ उमैड़ पड़ैत अछि। मानल जाइछ जे भगवान् केर रथ केँ तानला सँ संपूर्ण पापक समूह नष्ट होइत अछि।


text:
अंक ३५७ पर टिप्पणी
मनोज पाठक
सादर नमन, सस्नेह स्मरण। जखन लिंक आयल छल तऽ वेबसाइट पर जा कऽ देखने रही। नीक अंक बनल अछि। पढने जें कि दुइये टा आलेख रही, श्री आशीष जीक आ कुणाल भैयाक। आब पीडीएफ प्रति मोबाइल संग संग घूमैत रहत आ पूरा अंक पढि टिप्पणी करब। अहांक माध्यमसं मैथिली साहित्य जगतमे व्यापक परिवर्तन अयलैक अछि। तथाकथित आलोचक आ विद्वान एकरा नहि गछता मुदा मैथिली भाषा ओ साहित्य अपन डिजिटल स्वरूपमे जे एखन घनगर भेल अछि ओहिमे अहांक एकान्त अनवरत तपक प्रभाव सर्वाधिक छैक। विदेह संख्यात्मक ओ गुणात्मक दुनु तुला पर प्रचुर साहित्य रचलक। एकर निरन्तरता ओ नव नव संभावना लेल सदैव खुजल अबाधित मंच मीलक पाथर अछि मैथिली भाषा ओ साहित्यक लेल। सस्नेह।
शुभ नारायण झा
सर पढ़लौं। सबहक आलेख। बहुत नीक लागल। अपने सब एते पुण्य कायल जे कोनो रंगकर्मी हेतु विशेषांक निकालल । भले हुनक साहित्यिक प्रतिभा के ध्यान राखि अपने ई अंक निकालने होइ। बहुत बहुत धन्यबाद।
(शुभ नारायण जी- ओना तँ प्रेमलता मिश्र प्रेम विशेषांक हुनकर साहित्यिक नै मात्र रंगमंचीय प्रतिभाकेँ ध्यानमे रखैत निकालल गेल अछि, मुदा हुनकामे साहित्यिक प्रतिभा मूल धाराक बहुत साहित्यकारसँ बेशी छन्हि, खास कऽ हुनकर संस्मरणात्मक साहित्य, संजोग देखू जे ऐ बर्खक साहित्य लेल नोबल एकटा महिलाकेँ मात्र संस्मरण लिखबा लेल भेटल छन्हि। मूल धाराक रंगमंचकर्मीमे मूल धाराक साहित्यकार सन बहुत रास समस्या छन्हि मुदा ओ मूलधाराक साहित्यकार सन कोनो हालतिमे अकर्मण्य नै छथि।- सम्पादक)
ग्रुप कैप्टन (डॉ) विवेकानन्द झा
क्षमा करू गजेंद्र बाबू ! कने टा विज्ञान व औषधि शास्त्र की पढ़लहुँ कि मैथिली साहित्य सं वंचित भऽ गेल छी। ३० वर्ष के वायुसेना सेवा व ७ वर्ष के वैज्ञानिक अनुसंधान व विकास कार्य हमरा साहित्य सं बहुत दूर पहुँचा देने अछि। हमर मैथिली साहित्यिक ज्ञान बड़ ओछ अछि। संलग्न विषय वस्तु हमर समझ के परे अछि, कोनो मंतव्य देमे मे असमर्थ छी। क्षमा करू।
आशीष अनचिन्हार
"मैथिलीपुत्र प्रदीप" जीपर केंद्रित मोनोग्राफ जे प्रेमशंकर झा "पवन" द्वारा लिखल जा रहल अछि तकर स्वागत। आगू ई केहन रहत तकर उत्सुकता बनल अछि। जेना कि मोनोग्राफ प्रमाणिक होइत छै तँइ पवनजीसँ उम्मेद जे ओ हरेक तथ्यकेँ लिखता, हुनकर हरेक पोथीक चाहे ओ प्रकाशित हो कि अप्रकाशित ओकर सूची एहिमे देताह। हुनकर जीवन केर ओहन पक्ष जे एखन धरि नै आएल समाजक सामनेमे सेहो ओ देताह। आगूक अंश आ पूरा मोनोग्राफ पढ़बाक लेल जल्दिए भेटत से उम्मेद अछि।
अपन मंतव्य editorial.staff.videha@gmail.com पर पठाउ।


text:
काव्य
काव्य, कविता या पद्य (अङ्ग्रेजी: Poetry)[१][२][३] साहित्यक ओ विधा छी जाहिमे कोनो कथा या मनोभावक कलात्मक रूपसँ कोनो भाषाद्वारा अभिव्यक्त कएल जाइत अछि । भारतमे कविताक इतिहास आ कविताक दर्शन बहुत पुरान अछि । कविताक शाब्दिक अर्थ अछि काव्यात्मक रचना या कविद्वारा कएल गेल कृति, जे छन्दसभक शृङ्खलासभमे विधिवत बानहल जाइत अछि ।
काव्य ओ वाक्य रचना छी जकर चित्त कोनो रस या मनोवेगसँ पूर्ण होए । अर्थात ओ कला जाहिमे चुनल गेल शब्दसभद्वारा कल्पना आ मनोवेगसभक प्रभाव राखल जाइत अछि । रसगङ्गाधरमे 'रमणीय' अर्थक प्रतिपादक शब्दकें 'काव्य' कहल गेल अछि ।
काव्यप्रकाशमे काव्य तीन प्रकारक कहल गेल अछि, ध्वनि, गुणीभूत व्यङ्ग्य आ चित्र । ध्वनि ओ छी जहिमे शब्दसभसँ निकलल अर्थ (वाच्य) क अपेक्षा नुकाएल होए आ अभिप्राय (व्यङ्ग्य) प्रधान होए । गुणीभूत व्यङ्ग्य ओ छी जहिमे गौण होए । चित्र या अलङ्कार ओ छी जाहिमे बिना व्यङ्ग्यकें चमत्कार होए । ई तीनू प्रकार क्रमशः उत्तम, मध्यम आ अधम सेहो कहलावैत अछि । काव्यप्रकाशकार क जोर नुकाएल भाव पर अधिक जानि पड़ैत अछि, रसक उद्रेक पर नै । काव्यकें दुई आओरो भेद कएल गेल अछि, महाकाव्य आ खण्ड काव्य । महाकाव्य सर्गबद्ध आ ओकर नायक कियो देवता, राजा या धीरोदात्त गुण सम्पन्न क्षत्रिय होवाक चाही । ओहिमे शृङ्गार, वीर या शान्त रससभमे सँ कोनो रस प्रधान होनाए चाही । बीच बीचमे करुणा, हास्य इत्यादि आ रस तथा अन्य लोकसभक प्रसङ्ग सेहो आना चाही । कम सँ कम आठ सर्ग होवाक चाही । महाकाव्यमे सन्ध्या, सूर्य, चन्द्र, रात्रि, प्रभात, मृगया, पर्वत, वन, ऋतु, सागर, संयोग, विप्रलम्भ, मुनि, पुर, यज्ञ, रणप्रयाण, विवाह आदिक यथास्थान सन्निवेश होनए चाही ।


text:
अरनिको
अरनिको उपनाम बलबाहू, आनिक आदि (सन् १२४५-१३०६) प्रसिद्ध कलाकार तथा नेपालक राष्ट्रिय विभूति छी । पाटनमे जन्म भेल अरनिको चीन जाए अपन वास्तुकला देखेनए छल । अरनिको प्यागोडा शैलीक मन्दिरसभ निर्माण केनिहार दक्ष कलाकार छी ।
युरोप दिस औद्योगिक क्रान्ति होमएसँ आगा आईसँ करीब ७०० वर्षआगा नेपालक प्राचीन धातुकर्मी आ मूर्तिकारसभ वास्तुकला आ मूर्ति-निर्माणमे अनेकन रासायनिक विधिक उच्चतम प्राविधिक ज्ञान हासिल केनए छल - अरनिको । हुनकर वास्तविक नाम बलबाहु भेलाक बादो अरनिको नामसँ विश्व प्रसिद्द भेल छल । अरनिको कलाकार मात्र नै छल, ओ मूर्तिकार आ वैज्ञानिक सेहो छल ।[१][२]


text:
नई दिल्ली। अखिल भारतीय मिथिला राज्य संघर्ष समिति क तत्वावधान मे पृथक मिथिला राज्य क मांग कए लकए मिथिलावासी शुक्रदिन दिल्ली क जंतर-मंतर पर प्रदर्शन केलथि। प्रदर्शन मे सांसद कीर्ति झा आजाद, माहेश्वर हजारी, महाबल मिश्र, विधायक अनिल कुमार झा आ डॉ वैधनाथ चौधरी भाग लेलथि। बाद मे इ सब गिरफ्तारी सेहो देलथि। एहि दौरान प्रदर्शनकारी, भीख नहीं अधिकार चाही, हमरा मिथिला राज्य चाही, क नारा लगबैत रहलथि।
सांसद कीर्ति झा आजाद कहला जे मिथिलांचल क समस्या क हल अलग राज्य स संभव अछि। क्षेत्र कए पृथक राज्य क दर्जा भेटलाक बाद आर्थिक, सामाजिक, राजनीतिक, भाषाई आ औद्योगिक आजादी सहित बाढ़ आ सुखाड क समस्या स निदान भेटत। माहेश्वर हजारी कहला जे बिना मिथिला राज्य क मिथिलांचलक लोकक विकास संभव नहि अछि। महाबल मिश्र घोषणा केलथि जे पृथक मिथिला राज्य क लेल ओ कोनो तरह क कुर्बानी देबा लेल तैयार छथि।
अखिल भारतीय मिथिला राज्य संघर्ष समिति क अध्यक्ष वैधनाथ चौधरी कहला जे आगामी अक्टूबर-नवंबर माह मे बिहार मे विधानसभा क चुनाव हेबाक अछि। ओ मिथिलावासी क भावना क कद्र करैत राजनीतिक पार्टी स अपील केलाह जे ओ अपन घोषणा पत्र मे पृथक मिथिला राज्य क मांग कए जरूर स्थान दथि।


text:
जड़ व्यक्ति मे सेहो अनेक सद्गुण आ वैशिष्ट्य छैक
– प्रवीण नारायण चौधरी
एहि संसार मे भिन्न-भिन्न प्रकारक मनुष्य रहैछ। ओकर वृत्ति (कर्म) सेहो भिन्न-भिन्न होइछ। साधारण जनजीवन मे सभक आजीविका चलेबाक काज कतेको रंग के छैक। सामाजिक व्यवहार मे लोकवृत्तिक आधार पर केकरो सभ्य, केकरो असभ्य, केकरो ऊँच, केकरो नीच हेबाक बात प्रचलित सामाजिक दृष्टि अनुसार लोक कहि दैत छैक। हमरा लगैत अछि जे परापूर्वकाल सँ एहने दृष्टि सभक अनुसार लोक मे वर्ग, जाति, समुदाय केँ परिभाषित करबाक काज भेलैक। हम एकर जड़ि मे बेसी नहि जाय चाहब सिबाये एक प्राकृतिक न्यायक बात कहैत जे प्रत्येक जीव केँ जीविकोपार्जनक कला ईश्वरप्रदत्त (प्रकृतिप्रदत्त) होइत छैक आर जेकरा जाहि कर्म (वृत्ति) मे सहज चेष्टा करबाक पुस्तैनी ज्ञान भेटैत छैक ओ ताहि मे रमण करय चाहैत अछि।
एतय हमरा मोन पड़ि रहल अछि जे भगवान् राम द्वारा जखन अपनहि कुलदेवता समुद्र सँ विनयशीलताक कोनो उचित जवाब ससमय नहि भेटलाक बाद ओ केना कुपित होइत अपन बाणक तेज सँ समुद्रहि सोखि लेबाक उत्तेजना मे आबि गेलाह। तखन समुद्रदेव हुनका सँ हुनकहि सृष्टिक नियम आर हरेक रचनाक प्रकृति मे रमण करबाक नीति विनयपूर्वक प्रस्तुत करबाक आख्यान सेहो मोन पड़ैत अछि। समुद्रदेव स्पष्ट कहलखिन जे हमर रचना अहाँ एक जड़वत् स्वरूप मे कएने छी, हमरा जे भार देने छी ताहि अनुसार हम अपन कर्तव्य मे लागल छी। हम न सुखा सकैत छी आ न आन कोनो बाट अछि हमरा लग, एतेक रास अहींक रचल जीव-जन्तु हमरा मे आश्रय लेने अछि जेकर रक्षा हमर पहिल आ अन्तिम कर्तव्य छी। आर पुनः समुद्रदेव रामजीक सेना मे नल-नील नामक ओहि दुइ भाइ केँ देखलनि जिनका किछु विशेष वरदान भेटल छलन्हि, जाहि सँ सेतुबन्धनक अत्यन्त दुरुह काज पूर्ण कयल गेल आर तेकर बाद सब कियो लंका धरि पहुँचलाह।
ई आख्यान् मे समुद्रक कतेको रूप देखाइत अछि। ओ श्रीरामक कुलदेवता सेहो छथि। ओ जड़ (जिद्दी, अपनहि बात पर अड़ल रहनिहार) सेहो छथि। ओ स्वयं श्रीराम सँ हुनकहि सृष्टिक नियम आर ताहि मे प्रयुक्त ५ तत्त्व – क्षितिज, जल, अग्नि, गगन व समीर – सभक जड़ स्वभाव बनेबाक विलक्षण उपमा पर्यन्त देलनि अछि। आर फेर देव-ऋषि-मनुजक हितकारी परमावतारी महापुरुष श्रीराम केँ हुनकहि सेना मे रहल समाधानक स्रोत (नल-नील) केर सुझाव सेहो देलनि।
बन्धुगण! हमर आजुक लेख केर अभिप्राय ई अछि जे उपरोक्त आख्यानक जड़-प्रवृत्तिक समुद्र केर अनेकों रूप हमरा लोकनि अपन समाज मे कतेको जड़ मनुष्य सँ तुलना करैत अपन-अपन जीवन लेल एकटा मर्यादाक शिक्षा ग्रहण करी। कियो कतबो जड़ होयत, ओकरा मे बहुत रास सद्गुण सेहो छैक। ओकर सद्गुण आ जीवनोपयोगी योगदान केँ हम सब सराहना जरूर करी। कियो कर्म सँ तुच्छ भले भऽ जाय, वृत्ति सँ नीच भले भऽ जाय, लेकिन ओकर महत्व बेर पर सर्वोच्च सेहो छैक से नहि बिसरी। हम सीधे उदाहरण देब ‘डोम’ जाति केर। मिथिला व विभिन्न पौराणिक सभ्यता (क्षेत्रादिक) सामाजिक संरचना मे कोल, भील, डोम, आदि समुदाय केँ जंगली वृत्ति मे जीवनयापन करैत देखल गेल अछि। लेकिन वैह डोमक बनायल चंगेरा, कोनियाँ, सूप, ढकिया, पथिया, फूलडाली, डाला, आदि अनेकों वस्तुक उपयोग आम जनजीवन सँ लैत सर्वोच्च महत्वक देव आराधना व कर्मकाण्डहु मे उपयोगिता अकाट्य अछि। आर त आर, मिथिलाक कोनो एहेन गाम देखाउ जे केवल बड़के-बड़के वृत्ति आ कर्म करयवला लोक सँ चलि रहल हो? कदापि नहि! सभक सहभागिता सँ ई सृष्टि चलि रहल अछि। समाज कदापि एकरंगा लोक सँ नहि, बहुरंगा, बहुप्रकृति, बहुवृत्ति, बहुबौद्धिक, बहुसामर्थ्य आदिक संयोग सँ मात्र सफलतापूर्वक चलि सकैत अछि। एकरा कियो गोटे नहि बिसरब, सभक प्रति सम्मानक भाव जरूर राखब।
अहाँ सब मोन पाड़ब, कहियो शबरी के खिस्सा सेहो कहबाक अछि। आइ मूल रूप सँ शुरू वैह कएने रही… लेकिन मस्तिष्क दोसर दिशा मे चलि गेल। ओना मैथिली जिन्दाबाद पर यदि ताकब त अहाँ सब केँ शबरी आ नवधा भक्ति केर कथा वृत्तान्त भेटत आ अहाँक जीवन व जीवनशैली केँ परिवर्तन करबाक कुब्बत रखैत अछि ई लेख सब। बस स्वाध्याय सँ जुड़ल रहू। 🙂


text:
विराटनगर, मार्च ५, २०१६. मैथिली जिन्दाबाद!!
मोरंग जिल्ला एवं कोसी अंचल केर मुख्यालय तथा औद्योगिक नगरी विराटनगर (नेपाल) मे सर्वथा प्राचीन एवं सक्रिय मैथिलीभाषी जनमानसक संस्था ‘मैथिली सेवा समिति’ केर २३म वार्षिक साधारण सभा शान्तिपूर्ण ढंग सँ संपन्न भेल आर एहि अवसर पर नव कार्यकारिणीक चुनाव सेहो कैल गेल।
एहि साधारण सभाक पहिल सत्र मे प्रमुख अतिथि विराटनगर उपमहानगर पालिका केर कार्यकारी अधिकृत गोपाल रेग्मीक संग हिडिप्पा साहित्यिक परिषद् केर संस्थापक श्याम अधिकारी एवं मैथिल समाजक अगुआ ई. रमाकान्त झा, वरिष्ठ नेपाली समाजसेवी तोड़णमान प्रधान, संस्थापक अध्यक्ष डा. सुरेन्द्र ना. मिश्र ‘त्रिकालदर्शी’, वरिष्ठ समाजसेवी एवं चिकित्सक डा. महानन्द मिश्र, वरिष्ठ चिकित्सक डा. सी. पी. उपाध्याय, अर्थशास्त्री डा. प्रमोद कुमार झा, कवि शिव नारायण पण्डित सिंगल, मानव अधिकारकर्मी संजू शाह, वरिष्ठ कवि दयानन्द दिक्पाल यदुवंशी, पूर्व अध्यक्ष जीवनारायण झा, नारायण झा, परमानन्द झा सहित संस्थाक सैकड़ों गणमान्य एवं भद्र महिला तथा सज्जनवृंद सदस्य लोकनि भाग लेलनि।
डा. शंभु नाथ झा केर अध्यक्षता तथा बिपुलेन्द्र झा केर संचालन मे आरम्भ दीप्ति प्रज्ज्वलन उपरान्त प्रीति झा, आरती झा, राधा मंडल, प्रीति झा आदिक सामूहिक भैरवि वंदनाक गान सँ भेल। स्वागत अभिभाषण संस्थाक उपाध्यक्ष ई. फूल कुमार देव केलनि, ओत्तहि महासचिव प्रवीण नारायण चौधरी द्वारा सभा मे महादेव केर महिमागान करैत काशीकान्त मिश्र ‘मधूप’ केर रचना ‘तोर घरक लखि हाल महादेव विस्मित अछि संसार, के ई उठा सकैत अछि भार’ तथा जगज्जननी जानकीक विदाईक वर्णन करयवला समदाउनि ‘हिलि लियौ मिलि लियौ’ गाबिकेँ उपस्थित जनमानस केँ पूर्व कार्यकारिणीक दिन समाप्त होयबाक भाव मे उदासीक संवाद देल गेल छल।
तदोपरान्त अधिकारकर्मी संजू शाह द्वारा मैथिली सेवा समिति केर क्रियाकलाप मे महिला तथा आम जनमानसक सहभागिता कोना बढय ताहि दिशा मे सोचबाक लेल प्रेरक संदेश संग संबोधन रहल। नव कार्यकारिणी मे महिलाक संख्या आरक्षित होय ताहि दिशा मे ध्यानाकर्षणक जोरदार स्वागत उपस्थित महिला लोकनि केने छलीह। तहिना कवि शिव नारायण पण्डित सिंगल द्वारा सेहो मैथिली भाषा पर सबहक अधिकार अछि आर एहि लेल जन-जन केँ जोड़ब आ ओकरा बुझायब जरुरी रहबाक बात पर मैथिली सेवा समिति केँ कार्य करबाक चाही ओ अपेक्षा रखलनि।
वरिष्ठ मैथिल समाजसेवा एवं चिकित्सक डा. महानन्द मिश्रा मैथिल केर मुंह सँ बेर-बेर दरिद्रता भरल वचन सुनबाक कड़ा विरोध करैत कहलनि जे सहयोग हेतु हाथक कमी नहि अछि, जरुरत मात्र एतबा के अछि जे हम सब समुचित व्यक्ति धरि अपन बात केँ पहुँचाबी। कोनो कार्य असंभव नहि। ओ विद्यापति केर रचना ‘चानन भेल विषम सर रे – भूषण भेल भारी’ गाबिकय महाकवि केँ श्रद्धाञ्जलि सुमन देलनि।
सभाक उद्घाटन सत्र मे अपन शुभकामना मन्तव्य रखैत डा. सी. पी. उपाध्याय कहलैन जे ओ स्वयं अबधवासी रहितो, हुनकर पत्नी दिल्लीवासी होएतो विराटनगर मे एलाक बाद मैथिली भाषाक मिठास आर मिथिला संस्कृति केर संपन्नता सँ आकर्षित होएत आइ मिथिला मे डूबि गेल छथि। लेकिन हुनका एहि बातक तकलीफ छन्हि जे स्वयं मैथिल अपन भाषा, भेष आ संस्कृति केँ अवहेलनाक दृष्टि सँ देखैत छथि।
तहिना वरिष्ठ समाजसेवी तोड़णमान प्रधान सभा केँ संबोधित करैत विराटनगर मे मैथिलीक महत्व कतेक पैघ अछि जे अमैथिल सेहो मैथिली भाषा प्रयोग करबा सँ कहियो नहि लजाएत अछि। चाहे घर-अंगना मे काज कएनिहार जन-मिस्त्री हो वा बुद्धिजीवी डाक्टर-ईंजिनियर केर ई विशाल समाज, हुनकर कतेको रास संगी-साथी एहि भाषाभाषीवर्ग सँ रहबाक कारणे ओ स्वयं एक नेवारीभाषी रहितो मैथिली मे बजैत रहला अछि। एहि अवसर पर ओ पूर्व प्रधानमंत्री मातृका प्रसाद कोइराला केँ स्मृति मे अनैत हुनका सँ विभिन्न भाषा-प्रयोगक कला सिखबाक जानकारी सभा केँ करबैत कहलैन जे पूर्व प्रधानमंत्री मातृका बाबु मैथिलीभाषी संग मैथिली मे बजैत छलाह, नेवारी संग नेवारी भाषा मे आ एहि तरहें हुनकहि सँ ई आदति हुनको लगलैन जे हर भाषाक सम्मान करब जरुरी अछि। मैथिली सेवा समिति आर मिथिला समाजक योगदान एहि विराटनगर केर निर्माण मे काफी उच्च रहबाक बात सेहो ओ कहलैन।
मुख्य अतिथि विराटनगर उपमहानगरपालिकाक कार्याकारी अधिकृत गोपाल रेग्मी अपन सहयोग करबाक वचनबद्धता केँ दोहरबैत कहलैन जे विराटनगर मे जन्म लेला आ पालन-पोषण भेलाक कारण ओ अपना केँ पहाडी समाजक रहितो मैथिलीभाषी व मिथिलावासीक रूप मे पहिचान करैत छथि, करबैत छथि तथा मैथिली भाषा आ संस्कृति प्रति हुनकर सद्भावना सदिखन बनल रहैत छन्हि। आइ जँ मैथिल ई कहय जे ओ कोनो बाहरी समर्थनक कमी सँ विपन्न अछि ई सरासर गलत होयत, स्वयं मैथिल एहि सुन्दर भाषा केँ छोड़ि जँ अन्य भाषा आ संस्कृति केर नक्कल मे पड़ैत छथि ताहि लेल ओ आत्मसमीक्षा करैथ।
मुख्य अतिथि रेग्मी नेपालक राष्ट्रीयता प्रमुख अछि आर ताहि प्रति सबहक सम्मान होयब देशक आवश्यकता थीक, परन्तु मातृभाषा आ देशक विविधताक रक्षा लेल सब नागरिक केँ अपन अधिकार आ कर्तब्य मनन करब जरुरी अछि। श्री रेग्मी विराटनगर उपमहानगर पालिका मे अपनाओल गेल भौतिक विकास केर नीति प्रति मैथिली भाषाभाषीक अपार समर्थन पूर्वहु मे भेटबाक बात कहैत आगामी समय मे वनरोपण, सब घरक रंग एकसमान बनायब आर विराटनगर केँ पर्यटन उद्योगक ट्रान्जिट प्वाइन्ट केर रूप मे विकसित करबाक योजना पर सेहो ओहिना पूर्ण समर्थन आर सहयोगक अपेक्षा रखलनि। संघीय नेपाल मे विराटनगर सेहो प्रादेशिक राजधानी समान विकसित रूप मे आओत एहि सन्दर्भ पर प्रकाश देलनि। मैथिली-मिथिला लेल सहयोग लेल सदैव ओ तत्पर रहता तेकर विश्वास दियबैत सभा सँ प्रस्थान करबाक आदेश मंगलनि।
एहि अवसर पर मुख्य अतिथि गोपाल रेग्मी जी केर सम्मान सेहो कैल गेलनि। हुनका लेल निर्धारित सम्मान जे पैछला सालक विद्यापति स्मृति पर्व समारोह २०७१ मे राखल गेल छल तेकरे आजुक एहि सभा द्वारा हस्तान्तरण कैल गेल। हुनका एहि सम्मान मे पाग-दोपटाक संग फूल-माला आ सम्मान पत्र अध्यक्ष डा. एस. एन. झा केर हाथ सँ सौंपल गेलनि।
कार्यक्रम मे अर्थशास्त्री डा. पी. के. झा द्वारा अत्यन्त सारगर्वित संदेश दैत कहल गेल जे महिला साक्षरता बिना कोनो विकास संभव नहि अछि। जाहि मैथिल समाज केर विद्या आभूषण थीक ताहि समाजक महिलाक पिछड़ापण एकर मुख्य कमजोरी रहल अछि। ओ अरब देश केर उदाहरण दैत कहलनि जे सब सँ बेसी दानी देश मे ओकर नाम गानल जाएछ, परञ्च कानून मुताबिक महिला केँ पढबाक अधिकार नहि देल जेबाक कारण आइ धरि ओहि देशक चर्चा विकसित देशक नाम मे नहि लेल जाएछ। तहिना मिथिला समाज मे साक्षरता महिला समाज लेल अनिवार्य अछि। संगहि ओ कहलनि जे हम सब स्वयं सेहो एतेक सक्षम छी जे कोनो पैघ सँ पैघ कार्य केँ अपन बल पर कय सकैत छी।
तदोपरान्त महासचिव प्रवीण नारायण चौधरी द्वारा धन्यवाद ज्ञापन करैत आइ धरि कैल गेल विशेष सहयोग प्रति आभार प्रकट करबाक संग-संग मैथिल केँ कोन भावना सँ आगाँ कार्य करबाक चाही ताहि पर संबोधन कएने छलाह। सभाध्यक्ष डा. एस. एन. झा अपन अध्यक्षीय भाषण मे मैथिली सेवा समितिक अवस्था पर समीक्षात्मक विवरण पर संछिप्त चर्चा करैत आगामी समय मे आरो महत्वपूर्ण कार्य करबाक प्रतिबद्धता प्रकट केलनि। सबहक सहयोग सँ एहि संस्थाक अपन जमीन व मकान होइक ताहि एजेन्डा पर प्रमुखता सँ ओ कार्य करैत रहता तेकर प्रतिबद्धता सेहो सभाकेँ जनौलनि।
कार्यक्रमक दोसर सत्र मे महासचिव प्रवीण नारायण चौधरी द्वारा मैथिली सेवा समितिक विगत २०१० सँ आइ धरिक विभिन्न कार्यक्रमक लाभ ओ हानि – आय ओ व्यय केर चर्चा कैल गेल छल। सबहक सहयोग सँ ई संस्था बिना कोनो कोष आ कार्यालय केवल लक्ष्यक पाछाँ शुरु मे कोना चलल आर फेर आइ एकर अपन कोष, कार्यालय, कार्यकर्ता आ कार्यक्रमक संग क्रियान्वयनक सामर्थ्य कोन रूप पकड़ि सकल अछि ताहि पर सविस्तार प्रतिवेदन प्रस्तुत केने छलाह। तेकर बाद अध्यक्ष डा. एस. एन. झा द्वारा मैथिली सेवा समितिक आगामी समय कि सब कार्ययोजना रहल ताहि पर प्रकाश देल गेल छल।
एहि बीच संस्थापक अध्यक्ष डा. सुरेन्द्र नारायण मिश्र केर संयोजन तथा विवेकानन्द ठाकुर एवं यशोदानन्द मिश्रा केर सहयोग मे गठित निर्वाचन समिति द्वारा विभिन्न पद केर चुनाव पर दावेदारी फारम संकलन कैल गेल। नव कार्यसमिति मे दावेदारी फारम मुताबिक अध्यक्ष, उपाध्यक्ष, महासचिव, सचिव, उपसचिव व कोषाध्यक्ष आदि लेल निर्विवाद रूप सँ चुनाव संपन्न भेल जखन कि सदस्य रूप मे गोटेक उम्मीदवारी आपसी सल्लाह बिपरीत होयबाक कारण विवाद केँ वार्ताक माध्यम सँ सुलझबैत अन्ततोगत्वा सब कार्यकारिणीक घोषणा निर्विवाद रूप सँ चुनाव समिति द्वारा कैल गेल छल।
नव निर्वाचित कार्यकारिणी मे अध्यक्ष डा. एस. एन. झा, उपाध्यक्ष ई. फूल कुमार देव, उपाध्यक्ष डा. योगेन्द्र प्रसाद यादव (जे स्वयं अनुपस्थित छलाह), महासचिव विपुलेन्द्र झा, सचिव अजित झा, उपसचिव मनोज मिश्र, कोषाध्यक्ष प्रकाश नारायण झा, सदस्य संजय देव, राधा मंडल, प्रीति झा, जितेन्द्र झा तथा श्याम मंडल शामिल छथि।
सब नव निर्वाचित पदाधिकारी एवं कार्यकारिणी सदस्य लोकनिकेँ पाग पहिराकय महासचिव प्रवीण नारायण चौधरी पद सम्हारबाक जिम्मेवारी सँ बोध करौलनि। नव कार्यकारिणी द्वारा निकट भविष्य मे पहिले सँ आरो बेसी सक्रियता सँ कार्य कैल जायत एहि बातक आश्वासन दैत सचिव अजित झा द्वारा सभाक समक्ष शपथ ग्रहण कैल गेल।
विदित हो जे नव कार्यकारिणीक घोषणा सँ पूर्व ओपन फोरम सँ सुझाव देबाक क्रम मे प्रो. डा. सुशील झा, इन्द्रदेव लाल कर्ण, राधा मंडल, बसुन्धरा झा तथा पत्रकार एवं पूर्व कार्यकारिणी सदस्य जितेन्द्र ठाकुर द्वारा विभिन्न संशोधन प्रस्ताव तथा कार्य-योजना पर प्रकाश देल गेल छल। जितेन्द्र ठाकुर द्वारा देल गेल सुझाव केर सराहना उपस्थित सदस्य लोकनि द्वारा कैल गेल छल। बाद मे हुनकहि सुझाव व प्रो. डा. सुशील झा एवं अन्य सुझावदाताक सुझाव अनुकूल संस्थाक विधान संशोधनक नव प्रस्ताव सहित कार्यसमितिक पूर्व निर्णय अनुरूप अन्य विधान संशोधनक प्रस्ताव पर ध्वनिमत सँ संशोधन करबाक निर्णय लेल गेल। ई संशोधन अनुसार आगामी समय मे नव कार्य समिति ११ सदस्यक स्थान पर २१ सदस्यीय होयत। संगहि सदस्यता शुल्क तथा सदस्यता सँ बाहर करबाक विधान सहित महिलाक स्थान आरक्षित करबाक प्रस्ताव पर सर्वसम्मति सँ संशोधन हेतु निर्णय केँ आगामी कार्यकारीण द्वारा प्रक्रिया अन्तर्गत पास करेबाक घोषणा कैल गेल छल।
अन्त मे, मैथिल समाजक बड़-बुजुर्ग तथा दोसर सभाक अध्यक्षता कय रहला ईं. रमाकान्त झा द्वारा सब पदाधिकारी केँ आशीर्वाद दैत सभाक समापन होयबाक घोषणा कैल गेल।


text:
मैथिलीक प्रसिद्ध भाषाविद ओ साहित्यकार उदय नारायण सिंह 'नचिकेता' सं चन्दन कुमार झा द्वारा लेल गेल साक्षात्कारक प्रमुख अंश—
अपनेक साहित्य समाजक कोन वर्गकेँ समर्पित रहैत अछि? अहाँ अपना रचना लेल पात्र कतए सँ ताकि अनैत छी?
हमर कविताक आ नाटकक पात्र सब समाजक विभिन्न वर्ग सँ अबैत अछि. तखन उच्च-वर्ग सँ कम मुदा मध्यम वर्ग आ निम्न-मध्यम वर्ग सँ बेसी रहैत अछि. कुल मिलाकऽ कही तऽ संपूर्ण समाजक प्रतिनिधित्व हमर रचना सभमे भेटत.
अपने मैथिली लेखनकेँ कतेक प्राथमिकता देइत छियैक? मैथिलीक अलावेँ कोन-कोन भाषामे लिखैत छी?
एखनधरि हमर कुल सतरह गोट पोथी मैथिलीमे प्रकाशित भेल अछि तखने फेर अहाँ अंदाज लगा सकैत छी जे मैथिलीकें कत्तेक प्राथमिकता देल गेल हमर साहित्य-जीवन मे. आ' ई अनवरत चलैत रहत. मैथिलीक अलावे हम बांग्ला आ' अंगरेजीमे लिखैत छी.
वर्तमान समयमे मैथिली साहित्यक विकासक बाटमे, अपनेक दृष्टिमे कोन-कोन बाधक तत्व अछि आ एकर निराकरण कोन रूपमे कएल जेबाक चाही?
सामान्यतः कोनो टा भाषा-साहित्यक विकासक बाटमे पाँच टा अभाव बाधक तत्त्व केर रूप काज करैत अछि. प्रकाशकक अभाव, उपयुक्त पत्र-पत्रिकाक अभाव, पाठकक अभाव, 'डिस्ट्रीब्यूशन'-केर अभाव, आ प्रशंसा-पुरस्कारक क्षेत्र मे स्वच्छताक अभाव. ई सभटा अभाव मैथिलीमे छैक. एहि अभाव सभकेँ दूर करबाक सम्मिलित प्रयास सँ एकर निराकरण संभव.
अहाँकेँ किएक लगैत अछि जे मैथिली सम्मान-पुरस्कार देबा मे पक्षपात होइत छैक?
एहन खाली हमरे नहि बहुतोकेँ लगैत छनि आ' तकर कारणों अनेक छैक. मैथिलीमे जकरे पुरष्कार भेटैत छैक तकरे विरोध हुअए लगैत छैक. लेकिन एकर माने ई नहि जे सदिखन अयोग्येँ पुरष्कृत होइत छथि. मुदा ईहो झूठ नहि जे अयोग्यो सम्मानित-पुरष्कृत होइत छथि. हमरा सभ (मैथिली साहित्यकार)क १९६४क बाद साहित्य अकादमी एकमात्र लक्ष्य बचि गेल अछि आ' सबदिन एकरा लेल राजनीतिमे ओझरायल रहलहुँ एहिसँ आगाँ सरस्वती सम्मान, ज्ञानपीठ पुरष्कार, कालीदास सम्मान आ' फेर विभिन्न अंतरराष्ट्रीय पुरष्कारक लेल मैथिल कहियो रुचि नहि देखेलक अछि. कोनो उल्लेखनीय प्रयास नहि देखाइत अछि एहि मादेँ. सम्मान-पुरष्कार आ' अकादमीसँ राजनीति एकदम्मे हटि जेतैक से नहि हेतैक किएक त' ई राजनीति त' नोबेल पुरष्कारक लेल सेहो होइत छैक. लेकिन हमर मानब अछि जे मात्र साहित्य अकादमीयेक लेल ओझरायल नहि रही अपितु एहिसँ फराक सेहो हमरा सभकेँ सोचबाक आ' प्रयास करबाक बेगरता अछि तखने मैथिली आन-आन भाषा-साहित्यकेँ अपना दिस आकृष्ट कऽ सकत.
हालहिमे डॉ.वीणा ठाकुर साहित्य अकादमीमे मैथिली प्रतिनिधिक रूपमे चूनल गेलीह से समाद भेटल अछि. संगहि सुनबामे आयल जे अपनेक नाम सेहो किछु संस्था द्वारा प्रेषित कएल गेल छल एहि पदक हेतु किंतु उड़ती खबरि भेटल अछि जे अहाँ कतहु लिखने छियैक जे अहाँक मातृभाषा बंगाली अछि मैथिली नहि आ' तैँ अपनेक नामपर एहि पदक लेल विचार नहि कएल गेल?
सभसँ पहिने तऽ कहि दी जे हमरा एहि संबंधमे एखनधरि कोनो जनतब नहि अछि. यदि कियो हमर नाम एहि पदक लेल प्रेषित कएने छलाह तऽ ओ' हमरा सँ बिनु पुछने कएने छलाह. वीणा ठाकुर मनोनित भेलीह से सुनि नीक लागल. जहाँ धरि हमर मातृभाषाक प्रश्न अछि तऽ हम कहब जे हमरा नहि मोन पड़ैत अछि जे हम कतहु एहन लिखने होयब किएक त' हम जतय कतहु अपन मातृभाषा लिखैत छी ततय मैथिलीए लिखैत छी वा फेर मैथिली आ' बंगला दुनू लिखैत छी. मैथिली आ' बंगला दुनू हमर मातृभाषा अछि एकरा हम नकारि नहि सकैत छी किएक त' मैथिली हमर पिताक भाषा छलनि त' बंगला माएक. लेकिन मात्र बंगला हमर मातृभाषा अछि तेहन कतहु लिखने होयब से मोन नहि पड़ैत अछि. जहाँ धरि हमर नामपर विचार नहि भेल तकर पाछा एकटा ईहो कारण भऽ सकैत छैक जे हमर कोनो सहमति पत्र नहि छलैक. तखन हमर नाम हमरा सं बिना पुछने किएक देल गेल तकरा पाछाँ भऽ सकैत छैक जे कोनो राजनीति होइक जाहिसँ कि कम से कम अगिला पाँच साल तक हमरा अकादमीक पुरष्कार नहि भेटय. खैर, जे कारण हो, हमरा एहन विषयमे विशेष रुचि नहि रहैत अछि.
मैथिलीमें साहित्य आ' साहित्यकारक समृद्ध परंपराक अछैतो एखनधरि मैथिली-साहित्य आन-आन भाषा-साहित्यकेँ प्रभावित किए नहि कऽ सकल अछि ?
मैथिलीमे एखनो सही आ सफल अनुवादकक अभाव खटकैत अछि. हमर साहित्यकार नीक अंग्रेजी में अपना कें प्रजेंट नहि क' सकैत छथि. भ्रमण आ सख्यता-स्थापन हुनका लोकनि बूते नहि होइत छनि. तैँ आन-आन भाषा-साहित्यपर मैथिलीक विशेष प्रभाव देखबामे नहि अबैत अछि.
अनेकानेक प्रयासक बावजुदो एखनधरि मैथिली लेखनक मानकीकरण नहि भऽ सकल अछि. एहि विषयमें अपने की कहए चाहब? ई कतेक आवश्यक छैक?
बंगला में १८०० सँ १९३० धरि साहित्य-चर्चा केर बाद १९३३ ई में कलकत्ता विश्व-विद्यालय केर नेतृत्त्व में (सभापति छलाह कवि टैगोर आओर linguist सुनीति बाबू, statistician प्रशांत चन्द्र महलानाबिश, physicist जगदीश बसु आदि सदस्य छलाह) मानकीकरणक कार्य सम्पन्न भेल छल. मैथिली मे सुभद्र झा, जयकांत मिश्र, सुधांशु शेखर चौधुरी, प्रबोध नारायण सिंह, राजेश्वर झा आ गोविन्द झा एहि दिशा मे भाषा विशारद अथवा संपादकक हैसियत सँ प्रयास अवश्य केलनि मुदा आब समय आयल अछि consolidated रूप में किछु करबाक.
नवलेखनमेँ आएल भाषिक गिरावट रचनाक स्तरीयताकेँ कतेक प्रभावित करैत छैक ?
खाली गिरावटे आयल अछि से किएक मानि कए चलै छी? नवलेखन सँ बहुत रास नव-नव आयाम सेहो जुड़लै अछि जे मैथिलीकेँ समृद्ध बनेलकैक अछि. ई उतार-चढ़ाव त' चलिते रहैत छैक.
अहाँ 'मिथिला-दर्शन'क संपादन सेहो कऽ रहल छी. मैथिली पत्रकारिताक सोझाँ कोन-कोन समस्या छैक आ एकर निदानक की उपाय?
मैथिली पत्रकारिता, खास कऽ पत्रिकाक प्रकाशनसँ संबंधित तीन टा मुख्य समस्या हमरा वर्तमान मे देखाइत अछि. पहिल आ'सभसँ पैघ समस्या छैक जे मैथिलीमे एखनो नियमित रूपेँ स्तरीय रचना नहि भेटि पबैत छैक. लेखक सभ अपन रचनाकेँ जल्दी सँ जल्दी प्रकाशित करबा लेल अगुताएल रहैत छथि. नव आ' नीक रचना ताकब खाली हमरे लेल नहि अपितु प्रायः सभ संपादकक लेल समस्या छनि. दोसर समस्या छैक जे हम सभ एखनो व्यावसायिक दृष्टिकोणसँ नहि सोचैत छी, पत्र-पत्रिकाक वितरणक व्यवस्था पर धेयान नहि देइत छी. पाठक मुफ्त मे पत्रिका पढ़य चाहैत छथि. एहिठाम कहि दी जे हमसभ (मिथिला दर्शन) मुफ्तमे बाँटब बन्न केने छी. एहिलेल किछु गोटे कहबो केलाह जे हमर सभकेँ तऽ सभदिन मुफ्ते मे पत्र-पत्रिका भेटैत रहल अछि आ' तैँ हमरा सभक प्रति हुनका सभक मोनमे कष्ट सेहो हेतनि. मुदा, आब ई परिपाटी बंद करबाक बेगरता अछि आ' प्रकाशक सभकेँ अपन-अपन बिजनेस मॉडल बना पत्र-पत्रिका बहार करबाक चाहियनि. एहि क्षेत्रक तेसर समस्या छैक जे पत्र-पत्रिका तऽ बहुत बहरायत छैक मुदा फेर अनियमित भऽ जाइत छैक आ' क्रमशः बंद बऽ जाइत छैक. हमर सभक प्रयास रहैत अछि जे पत्रिका अपन नियमित प्रकाशनक तिथिसँ सात दिन पहिनहि तैयार भऽ जाए. अनियमित प्रकाशनक समस्या आब ई-पत्रिका सभमे सेहो देखबामे अबैत अछि किंतु ओ' बहुत कम छैक.
मैथिलीक लोकप्रियता बढ़ाब' मे इन्टरनेटक केहन भूमिका रहल अछि आ' भविष्यमे एकर भूमिकाक मादेँ अपनेक की दृष्टिकोण अछि?
पछिला किछु समयमे मैथिलीकेँ लोकप्रिय बनेबामे इंटरनेटक भूमिका निश्चिते बहुत रहलैक अछि. सोशल साइट, ब्लॉग आ ई-पत्रिकाक योगदान जल्दीबाजी होयत. हँ एहि सभमे एकटा चीज स्थायी रुपेँ रहि जेतैक ओ छैक ई-पत्रिका. संगहि आब त' प्रसिद्ध प्रकाशक सभ सेहो पोथी-पत्रिकाक प्रकाशन इंटनेटक माध्यमे करैत अछि तैँ ई दिनानुदिन बढबे करत. तखन सोशल साइट्सक लोकप्रियता अस्थायी होइत छैक से देखल गेल अछि लेकिन कोनो ने कोनो रूपेँ त' रहबे करतैक से मैथिलीकेँ भविष्यो मे एहिसँ फायदा हेतैक ताहिमे कोनो दू मत नहि. एहिठाम एकटा बात और छैक जे शहरी मैथिल त' एहिसँ लाभ उठबैत छथि मुदा असली मिथिला मे रहनिहारकेँ एखनो इंटरनेट आ' कम्प्यूटर सुलभतासँ नहि भटैत छनि तैँ हुनका सभकेँ एहिसँ कोनो खास फायदा नहि छनि.
नवतुरिया आ' नवलेखक सभकेँ अपना दिस सँ किछु कहए चाहब?
नवीन लेखक वर्ग कें सलाह एतबे द' सकै छी जे अपन 'एनर्जी' पूर्णरूपें लगा नहि दियौक. तकर परिमार्जन संशोधन तथा पुनरावलोकन केर प्रयास अवश्य करू; द्वितीयत: - पाइ बिना किए केओ लिखत ई बात त' ठीक छै, मुदा पाइये कमाबय लेल लेखकीय जीवन कें उत्सर्ग क' देब सेहो ठीक नहि; तेसर बात ई जे खूब पढ़ू - अन्य मैथिल लेखक केर रचना त' पढ़बे करब, आन-आन भाषा मे की-सब लिखल जा रहल अछि तकरा पढ़बाक आ जानबाक बड्ड आवश्यकता अछि.
नचिकेता'क मैथिली रचना संसार—
कवयो वदन्ति (कविता संग्रह, 1966), नायकक नाम जीवन (नाटक, 1971), अमृतस्य (कविता संग्रह, 1971),एक छल राजा (नाटक, 1974), नाटकक लेल (नाटक,1974), प्रत्यावर्तन (नाटक, 1976), आंदोलन (नाटक, 1977), रामलीला (नाटक, 1977), जनक आ' अन्य एकांकी (एकांकी संग्रह, 1978), अनुत्तरण (कविता संग्रह, 1981), ईश्वरचंद्र विद्यासागर (हिरणमय बनर्जीक पोथीक अंग्रेजी सँ मैथिली अनुवाद, 1983), प्रियंवदा (नाटक, 1988), रवीन्द्रनाथक बाल-साहित्य (बंगला सँ मैथिली अनुवाद), मध्यमपुरुष एकवचन (कविता संग्रह, 2006), नो एंट्री: मा प्रविश (नाटक, 2008).
एकर अतिरिक्त मैथिली सँ अन्य भाषा मे हिनक अनुवाद छनि - अनुकृति (पचास वर्षक मैथिली कविताक बंगला अनुवाद, 1998), मैथिली साहित्येर इतिहास (जयकांत मिश्र क मैथिली साहित्यक इतिहास- बंगला अनुवाद, 2003), ध्वसे जाय शांति-स्तूप (कीर्ति नारायण मिश्रक 'ध्वस्त होइत शान्ति स्तूप'क बंगला अनुवाद, 2012).


text:
काठमांडु, सितम्बर १४, २०१५. मैथिली जिन्दाबाद!!
नेपाल मे तेजी सँ बदैल रहल राजनैतिक परिवेश मे एक तरफ आन्दोलनी पक्ष द्वारा संविधानक प्रक्रिया रोकि पूर्व मे कैल गेल विभिन्न समझौता केँ लागू करबाक मांग कैल जा रहल अछि, तऽ दोसर तरफ राष्ट्रीय मुख्य राजनीतिक शक्ति द्वारा वगैर कोनो सुनवाई केने संविधान सभा मे प्रक्रिया मार्फत मात्र संविधान निर्माणक जिद्द पर अड़ल रहि संविधान जारी करबाक प्रतिबद्धता ऊपर कारबाही आगू बढायल जा चुकल अछि।
बीच मे करीब दुइ दिन प्रक्रिया केँ स्थगित करैत आन्दोलनकारी समूह सबकेँ वार्ता मे बजायल गेल छल, मुदा आन्दोलनकारी समूह ओहि सब आह्वान केँ नकारैत वार्ता मे नहि बैसल आ आन्दोलन केँ जारी रखबाक अपन पूर्वक घोषणापर कायम अछि। तहिना देश भरि मे राष्ट्रपति, प्रधानमंत्री व विभिन्न नामी-गिरामी व्यक्ति-बुद्धिजीवी-नीतिनिर्माता द्वारा आन्दोलनीक बात केँ सेहो समेटैत संविधान जारी करबाक ओकालति करितो वर्तमान संविधानसभा सदस्यमे करीब दुइ-तिहाई बहुमत द्वारा प्रक्रिया मार्फत संविधान जारी करबाक नीति अपनाओल गेल अछि।
काल्हि सँ शुरु प्रक्रिया मे संविधानक मस्यौदा प्रस्तावना ऊपर दर्ता कैल गेल संशोधन प्रस्ताव सहित केर चर्चा करैत वोटिंग मार्फत एक-एक विन्दु पर निर्णय करैत संविधान केँ अन्तिम रूप देबाक कार्य प्रारंभ कैल गेल अछि। काल्हिक संविधान सभा बैसार मार्फत विधेयक केर भाग-१ मे निहित कुल ९ धारा केँ पारित कय चुकल अछि।
पारित धारा ६ मुताबिक देश मे बाजल जायवला समस्त मातृभाषा राष्ट्रभाषा थीक कहल गेल अछि, तहिना धारा ७ मे देवनागरी मे लिखल जायवला नेपाली भाषा केँ सरकारी कामकाजक भाषाक रूप मे मान्यता भेटल अछि। संगहि प्रदेश सभा द्वारा नेपाली भाषाक अलावे ओहिठाम बाजल जायवला एक वा एक सँ बेसी अन्य राष्ट्रभाषाकेँ प्रदेशक सरकारी कामकाजक भाषाक रूप मे मान्यता देबाक अधिकार देल गेल अछि। स्पष्ट अछि जे नेपाली भाषाक बाद देशक सर्वाधिक बाजल जायवला भाषा मैथिली केँ राष्ट्रभाषाक रूप मे मान्यता भेटल, मुदा सरकारी कामकाज हेतु केवल प्रदेश मे अधिकार भेटत सेहो प्रदेशक प्रतिनिधिसभाक निर्णय भेलाक बादे। राष्ट्रीय सेवा आयोग परीक्षा मे नेपाली भाषाक अतिरिक्त मैथिली सहित अन्य भाषाक मान्यता लेल अन्य भाग मे चर्चा होयब बाकिये अछि। परञ्च मैथिली भाषाक जेना जनसंख्या गुने दोसर स्थान छैक, ताहि अनुसारे अधिकारसंपन्नता भेटबाक गुंजाइश बनल छैक।
तहिना धारा ८ मे राष्ट्रीय झंडा पूर्ववत् आ धारा ९ मे राष्ट्रीय जानवर गाय, राष्ट्रीय पंछी डाँफे, राष्ट्रीय फूल लालीगुराँस, राष्ट्रीय रंग सिम्रिक आ राष्ट्रीय गान अन्तरिम रूप मे यथावत् पारित कैल गेल अछि। हाल धरि एहेन कोनो विन्दु पर संशोधन प्रस्ताव केँ बहुमत द्वारा स्वीकृति नहि भेटल अछि, ताहि अनुसारे ई स्पष्ट अछि जे वर्तमान राजनैतिक शक्ति नेपाली काँग्रेस, नेपाल कम्युनिष्ट पार्टी एमाले एवं एमाओवादीक एकजुटता सँ पूर्व मे घोषित मस्यौदा आ ताहि पर जनताक सुझाव संकलन उपरान्त कैल गेल संशोधन मस्यौदा अनुसारे संविधान आयब सुनिश्चित अछि।


text:
एखनहिं किसलय कृष्ण जी एक दुर्लभ तस्वीर साझा करैत जानकारी देलनि – ओ लिखने छथिः “इएह अछि मैथिली मंचक प्रसिद्ध तिजोड़ी… बाम सँ महेन्द्र (भेलाही, सुपौल), जयराम खाँ (बनगाँव, सहरसा) आ धीर (घोंघरडीहा, मधुबनी)।”
एहि फोटो केँ देखि आ सूचना केँ पढि फेर भितर के मैथिल पुरुषार्थ ललकारा देलक आ पुछलक – “तोहर मिथिला के असल आधुनिक इतिहास लिखनिहार कियो नहि छौक?”
सच कही? पिछला १० वर्ष मे एहिना जखन-जखन मैथिली साहित्य के कोनो पैघ गाछ खसि पड़ैत छथि तखन अनेरुआ विलाप चालू भ’ गेल करैत अछि। फेसबुक पर दुर्लभ जानकारी सब भेटय लगैत अछि। सरकार आ वर्तमान राजनीतिक व्यवस्था ओहिना हमरा सब केँ अपन भाषाक पढाई करय सँ वंचित कइये देलक…. जेहो अनिवार्यता कायम छल स्कूल स्तर धरि सेहो सुनय छी जे आब ‘ऐच्छिक’ विषय के रूप मे मात्र प्रावधान कय केँ ‘मैथिली’ जेहेन संविधानक मानल ‘राष्ट्रभाषा’ केँ समाप्त करबाक कुचक्र रचिये देलक। आ, ओनाहू प्रसिद्ध विद्वान् डा. लक्ष्मण झा के उक्ति मोन पड़ैत अछि जे हमरा लोकनि सिर्फ गोलायसी दय मे माहिर, अपन बौद्धिक सम्पदा, मौलिक इतिहास आ ऐश्वर्यक गाथा सब केँ नहि बचा पाबि रहल छी। सुआइत एकटा विद्यापति मात्र पूज्य रहलथि एतय!!
चलू, कहियो त ओहो दिन आओत जखन लोकक स्वाभिमान जगतैक आ अपन इतिहास केँ ताकि-ताकिकय लोक लिखत। एखन त बस मृत्युशैय्या पर छटपटाइत अवस्था मे देखल जाइछ मैथिली, धरि डीजे पर बाजि रहल अछि फूहड़ गीत जे लिखलथि वर्तमान मैथिली गीतकार, माइये-बहिनिये गरियेनाय जेकरा पूर्व मे कहल जाइक से बनि गेल अछि आजुक संगीत। ब्याहोदान मे अपन पारम्परिक गीत सब केँ बिसरिकय बाजि रहल अछि वैह ‘रात दिया जलाके पिया क्या-क्या किया’! हा सीताराम!!


text:
खिलराज रेग्मी
खिलराज रेग्मी नेपालक पूर्व प्रधानमन्त्री छथि । सर्वोच्च अदालतक प्रधानन्यायाधीश बहाल रहल समय हुनका संविधानक बाधा अड्काऊ प्रधानमन्त्री नियुक्त भेल। [२] २०६४ साल निर्वाचित संविधान सभा संविधान नै बनला करण अन्योगग्रस्त बनल नेपालक राजनीति चिरैत नयाँ संविधान सभाक निर्वाचन करै जिम्मेवारीक साथ राजनीतिक दलहसभक सहमतिमे ओ अन्तरिम चुनावी मन्त्रीपरिषद् २०६९कऽ अध्यक्षता करैत् प्रधानमन्त्री बनाने छथि। रेग्मी २०६८ बैशाख २३ गते नेपालक प्रधानन्यायाधीशक रूपमे नियुक्त भेल छल। [३] २००६ साल जेठ १८ गते पाल्पा जिलामे जन्मल रेग्मी २०७१ जेठ १७मे उमेर हदका कारण अवकास पावने अछि। रेग्मी वि.सं. २०२८ सँ न्यायसेवामे क्रियाशील अछि।


text:
— उग्रनाथ झा।
मानव जीवनक मूलभूत बेगरतामे रोटी , कपड़ा आ आवास अबैत छैक । एहि तीनू के पूर्ती के पश्चाद् जौ कोनो बेगरता छैक तऽ हमरा जनैत ओ छैक शिक्षा । कोनो भी समाज के सभ्यता , शालिनताके मापक छैक । जे समाजमें जतेक शैक्षणिक स्तर ऊँच रहल अछि ।ओहि समाजक स्तर ओतेक सबल रहल अछि । ताहि हेतु गरीब सऽ गरीब परिवार आपन धिया-पूताक निक शिक्षा-दीक्षा लेल समर्पित रहल अछि ।मानव सभ्यताके विकासक संग शैक्षणिक व्यवस्थामे सेहो विकास दृष्टिगोचर होईत रहल अछि ।सभक लेल शिक्षा सुलभ हो एहि अनिवार्यता केँ देखैत शायद शिक्षा के नि:शुल्क राखल गेल छल । जाहि सऽ अर्थाभावमे किनको शिक्षा वंचित नहि रहए पड़ैनि । इतिहासमे गुरू शिष्य परिपाटीक कतेको गुरूकूल भेटैत छैक जे शिष्य के आश्रममें राखि शिक्षा दैत छलाह । कतेको गुरुकुल राज्य संपोषित छल तऽ कतेको भिक्षाटन आधारित । अंत में जहन शिष्य समाजिक , आर्थिक , धार्मिक , आ नैतिक शिक्षा सं परिपूर्ण भऽ जाए छलाह त यथासाध्य गुरुदक्षिणा प्रदान कऽ गृहस्थ जीवनमें प्रवेश करैत छलाह । जे सभ्य , आ सशक्त समाज निर्माण में अग्रणी रहैत छलाह । अतीत के एहि अनुपम परंपरा विकासवादी छोड़ पकड़ि डेग बढ़ेलक मुदा एखनहु थोड़ बहुत अंश बचेने अछि ।
सरकार एखनहुं समाजमे शैक्षणिक विकास हेतु मुफ्त शिक्षाक ओरियान केने छैक ।जाहि सं शिक्षाक महत्वके आंकल जा सकै छै । मानव जीवनक एतेक पुनीत उद्देश्य ताहिमे समय केँ संग परिवर्तन कतेक फलदायक ओहू पर सोचबाक भार विवेकशिल समाज पर छैक । एहि परिवर्तनक कड़ी में वर्तमान में आनलाईन पठन-पाठन शिक्षा के क्षेत्र क्रांति कहि वा भ्रांति हमरा समझ सं बाहर आछि । हमरा जनैत विश्वस्तरीय महामारी -कोरोना काल’क शुरुआत सऽ पूर्व में आनलाईन पठन पाठन के सामान्य प्रचलन नहि छल । किछु विशिष्ट/ उच्च शिक्षा’क क्षेत्र में एहि प्रथा के चलन देखल जाए छल । छात्र लोकनि जाहि विशिष्ट शिक्षक /संस्था तक सदेह पहुंचि ज्ञान प्राप्त नहि कऽ सकैत छलाह ओतय आनलाईन माध्यमें जुड़नाय वरदान सदृश छल । मुदा कोरोना के संक्रमण सँ बचावके देखैत सरकार द्वारा देल गेल गाईड लाईन देखैत विद्यालय सभ अॉनलाईन पठन पाठन के शुरुआत केलाह ।जे तत्क्षण वरदान साबित भेल । किएक त जाहि रूपे कोविड भाईरस के संक्रमण नमहर अवधि तक मानव जीवन गतिविधि पर पहरा लगेने रहल । ओहेन परिस्थिति ओतेक आंतराल तक शिक्षा सं विद्यार्थीक संबंध टुटनाय अपूरणीय क्षति छल । एहि लेल अॉनलाईन पठन पाठन बहुत जल्दी आपन लोकप्रियता समाज में बनौलक । किछु सक्षम सरकारी विद्यालय आ लगभग सभ निजी विद्यालयमें आनलाईन शिक्षाके स्थान भेटल ।इ प्रणाली उच्च शिक्षा सं ससरि माध्यमिक सं प्राथमिक शिक्षा धरि पहुँचल । मुदा एहि विपत्ती कालक साधनके शिक्षा प्रणालीमे शिक्षाके माध्यम बनेनाय कतेक उचित ई तऽ भविष्यक गर्भ में ओझल छै । मुदा वर्तमान देखैत जे संभावना लगैछ ओ निक नै कहल जा सकै छै । जेकर कारण
1) अॉफलाइनमे जतय छात्र लोकनि गुरु जी सानिध्य में रहि किताबी ज्ञान के संग संग नैतिक आ व्यवहारिक ज्ञान यथा – समय के पाबंद रहनाय , उठनाई -बैसनाई के तौर तरीका , जेठ- छोट संग बातचीत आचार -विचार , समाजमे आपसी समन्वय के पाठ के अनुभव लैत छलाह ओकर स्थानापन्न आॅनलाईन शिक्षा में किताबी ज्ञान तऽ धत- पत प्राप्त करैछ मुदा नैतिक आ व्यवहारिक ज्ञान सं वंचित रहि जाए छथि ।
2) आॅफलाईन में शिक्षक आ छात्र के सिधा सम्पर्क के कारण शिक्षक छात्रक बीच स्पष्ट वार्ता स पाठ्य जनित दुविधा के दूर होएबाक प्रबल संभावना रहैत छैक जखन की आॅनलाईन पाठ्यमे छात्र शिक्षक आभासी रूपे मिलैत छथि जाहिमे शिक्षक के सभ छात्र पर नजरि रखनाए संभव नहि । एहन परिस्थिति में मेधावी छात्र आपन दूविधा साफ कऽ लैत छथि मूदा औसत छात्र के संकोचवश दूविधा बढ़ैत चली जाए छै ।
3) आॅफलाईन पढ़ाई में छात्र कक्षा में एकत्रित शिक्षा प्राप्त करैत छथि जतय भिन्न -भिन्न सोच समझ , परिवेश आ भिन्न भिन्न जाति- धर्म के छात्रक बीच आपसी भाईचारा , समन्वय एवं समावेशी भावना के विकास होईत छैक जखन की आनलाईन शिक्षामे एहन भावना नहि जागृत भऽ पाबय छैक। किए तऽ छात्र एकाकी रूप में रहैत छथि । बाहरी समाज के प्रति कर्तव्य आ दायित्व बुझबाक मौका नहि भेटै छै ।
4) आफलाईन शिक्षा में कोनो विशेष आ विशिष्ट उपकरणके आवश्यकता नहि जखन की आनलाईन कक्षा शुरु होएबा सऽ पहिने एण्ड्रायड मोबाईल केँ आ मजबूत इंटरनेट जुड़ावके उपलब्धता आवश्यक । आब सोचय बाला बात छैक जे गरीब परिवार आपन पेट काटि बच्चा के शिक्षा देबा लेल प्रतिबद्ध छथि ओ मोबाईल आ इंटरनेट के आभाववश बच्चा के शिक्षा देबा में असमर्थ भ जेताह आ बच्चा शिक्षा सं वंचित ।
5) आफलाइन शिक्षा में बच्चा में खेलखुद , वैचारिक आदान प्रदान सऽ मानसिक आ शारिरिक विकास होए छैक जखन की आनलाईनमे बच्चाके स्क्रिन पर नजरि आ कानक फोन लगेला सं आंखि कान प्रभावित भय रहलै अछि । जे स्वभावश छात्र के खौझाह ,झख्खी आ नेतृत्व विहीन बना रहल छै ।
6) भारत के अधिकांश छात्र गरीबी सं संबंध रखै छै आ ओ ग्रामिण परिवेश में रहैत छै जतय एखनो इंटरनेट के सुविधा सहि तरीका उपलब्ध नहीं फलस्वरूप ओहेन तरहक क्षेत्रक छात्र केँ भगवान मालिक ।
ताहि हेतु भविष्यमें एहि धारा पर यदि शिक्षा टीकल रहल निश्चय आबय वाला संततिमे नैतिक , समाजिक आ भावनात्मक कमि आयत बस किताबी विद्वान बनि रहि जाएत ।ताहि हेतु शिक्षा में ई व्यवस्था समयक परिवर्तन बुझि आ कीँ भटकाव ?
सादर


text:
सन्दर्भः मिथिलाक्षेत्रक ओ लोक जे स्वयं केँ मैथिल नहि मानथि ई हुनकर स्वविवेक थिकन्हि
गये दिन कियो न कियो चर्चा मे भेटि गेल करैत छथि जे कहैत छथि जे हम मैथिल नहि छी, हमर भाषा मैथिली नहि अछि, हम भोजपुरीभाषी छी, भोजपुरा सँ छी, आदि। हम हुनका मिथिलाक परिभाषा आ पुराणचर्चित इतिहास सँ लय मध्यकालीन इतिहास मे सिमरौनगढ़ राजधानी धरिक बात मोन पाड़ैत ऐतिहासिकताक आधार पर मिथिला थिक ई कथित ‘भोजपुरा’ नेपाल मे से कहैत छियनि। ओ एहि बात सँ काफी बिदकैत छथि, ओ आरोप लगबैत छथि जे मैथिलीभाषी हमरा सब केँ अपन उपनिवेशक हिस्सा बनबय लेल ई मिथिला-मिथिला करैत अछि, से केवल मैथिलीभाषी क्षेत्र लेल करय, आदि। हम हुनका सब केँ यैह कहैत छियनि जे अहाँक भाषिक पहिचान आ आत्मसम्मान जाहि तरहें भेटय अहाँ वैह पहचान स्वीकार करू, हमहुँ अहाँक वैह पहिचान केर सम्मान देब, लेकिन मिथिलाक ऐतिहासिकताक आधार पर हमरा त अहाँक रहवासी क्षेत्र धरि मिथिले कहय पड़त, हम त वैह कहब, अहाँ भले विरोध करी, विद्रोह करी, जे करी।
कियो मानय नहि मानय, लेकिन हम जे मानैत छी से बात कहि रहल छी। एहि धराधाम मे हमर जन्म एहि लेल नहि भेल जे बन्धनकारी काज करी आ जन्म-मरण के चक्कर मे ओझरायल रही। जतेक तक भ’ सकत, गीता उपदेश अनुसार – श्रीकृष्ण जी द्वारा फरिछायल ज्ञान देल गेल युक्ति अनुसार निरपेक्ष भाव सँ द्वंद्व सँ मुक्त भ’ अपन नैष्ठिक कर्म करैत रहबाक अछि। श्रीकृष्ण सेहो एहि मिथिला भूमि केर संस्थापक राजा जनक केँ जीवन मे रहितो मुक्त जीव (Liberated Man) कहने छथि, से एहि तरहक बन्धनमुक्त कर्म करैत रहनिहार ‘विदेह’ हेबाक कारण।
ई आख्यान सभक लेल अनुकरणीय अछि जे गीताक उपदेश करैत समय श्रीकृष्ण अर्जुन सँ सब बात ठोकल-ठठायल कहलनि आ सिर्फ अपन कर्म करैत रहबाक लेल प्रेरणा देलनि। अर्जुन रणक्षेत्र मे पहुँचि अन्त समय मे हिया हारि देने छलाह…. ओ अपन क्षत्रिय कर्म (धर्मक रक्षार्थ शास्त्र केर प्रयोग करब) छोड़िकय अनेकों प्रकारक धर्माचरण आ संन्यास आदिक बात करब शुरू कय देने छलाह। गांडीव राखि देने छलाह आ अपन मित्रवत् सारथि श्रीकृष्णक सोझाँ नतमस्तक होइत आगू कि करबाक चाही से बताउ कहितो एक्के बेर मे सब बात नहि बुझने रहथि। ७०० श्लोक केर अर्जुन-कृष्ण संवाद के रूप मे ई गीता हमरा सभक लेल सम्पूर्ण सैद्धान्तिक मार्गदर्शन छी।
एहि गीताक तेसर अध्याय मे कर्म सिद्धान्तक विवेचना करैत श्रीकृष्ण २०म् श्लोक मे कहने छथि –
कर्मणैव हि संसिद्धिमास्थिता जनकादयः।
लोकसंग्रहमेवापि संपश्यन्कर्तुमर्हसि॥३.२०॥
अर्थात् राजा जनक जेहेन अनेकों महापुरुष लोकनि कर्महि द्वारा सिद्धि केँ प्राप्त कयलनि। तेँ लोकसंग्रह केँ देखितो अहाँ (निष्कामभाव सँ) कर्महि करबाक योग्य छी।
(हमर विशेष आग्रह जे एहि प्रसंग केँ पूरा अध्ययन करू।)
मिथिलाक सब सँ बेसी आकर्षक परिभाषा हमरा यैह बुझाइत अछि, बेर-बेर लिखैत रहलहुँ अछिः
“मिथिलेति त्रिवर्णीयं श्रुतितोऽपि गरीयसी।
मकारो विश्वकर्त्ता च थकार: स्थितिपालक:॥
लकारो लयकर्त्ता वै त्रिमात्रा शक्तयोऽभवत्।
प्रणवेन समंविद्धि सर्वाधौध निवारणम्॥”
अर्थात् “मिथिला शब्द मे जे तीन वर्ण अछि, ओहि मे म’कारक अर्थ ब्रह्मा, थ’कार श्रीविष्णु तथा ल’कार लयकर्त्ता रुद्र मानल गेल छथि। आर, एहि तीन ‘म’ ‘थ’ ‘ल’ संग जे ‘त्रिमात्रा’ ‘इ’ ‘इ’ ‘आ’ लागल य ओ ‘शक्ति’ यानि सरस्वती, लक्ष्मी, पार्वती थिकीह। ई शब्द वेदक ॐ-कार बोधक हेबाक कारण सम्पूर्ण पाप-ताप केर संहारकर्त्ता थिक।”
“इमे वै मिथिलाराज आत्मविद्या विशारद:।
योगेश्वर प्रसादेन द्वन्द्वर्मुक्ता गृहेष्वपि॥”
श्रीमद्भागवत केर ई वाक्यांश केँ शिरोधार्य कय पराम्बा जानकीक ध्यान धरैत, वृहद् विष्णुपुराण केर वचन मुताबिक, आत्मविद्याश्रयी हम मैथिल राजा जनकक प्रजा छी। राजारूप प्रजा – हम सब मैथिल छी। जे एहि भाव सँ सहमत नहि छी तिनका जबरदस्ती हम कहू जे अहाँ सेहो मैथिल छी या मैथिल बनू, ई अहींक विवेक पर छोड़ि रहल छी।
हरिः हरः!!


text:
— कृति नारायण झा।
“कौआ भेल भरारी तऽ गूंहे गूहटार” “आन्हर के जँ नेतृत्व करवाक लेल दऽ देल जाय तऽ ओ सभ के खद्धे में खसाओत” एहेन – एहेन बहुत रास कहबी अपना सभक ओहिठाम कहल जाइत छैक नेतृत्व क्षमता केर विषय में । ई अनुभव केर बात सेहो थिकै जे अपना सभक गाम मे कोनो काज केर सफलता जे ओकर संचालन करैत रहैत छैक ओकरा पर सभ सँ बेसी निर्भर रहैत छैक ओकर सफलता आ असफलता। उदाहरण स्वरूप एकटा छोट छीन भोज भात के लऽ लिअऽ। जँ ओकर व्यवस्थापक ठीक नहिं छैक तऽ भोज में अमुक समान घटि गेल जकरा लेल भोज घीना जाइत छैक अथवा सामान केर एतेक बेसी व्यवस्था भऽ जाइत छैक जे सभटा समान फेकय पड़ैत छैक आ जँ व्यवस्था नीक रहैत छैक तऽ सभटा काज सही समय पर नीक जकाँ होइत छैक। कहवाक तात्पर्य इ जे काजक सफलता अथवा असफलता ओकर नेतृत्व क्षमता पर निर्भर करैत छैक। इतिहास सेहो एहि बात केर गवाह अछि जे सिकंदर महान जे विश्व विजय केर पताका फहराओलनि ओहि में सिकंदर के नेतृत्व क्षमता केर सभ सँ पैघ हाथ छलैक। झाँसी के महारानी लक्ष्मी बाई अंग्रेज के छक्का छोड़ओने रहैथि अपन सफल नेतृत्व क्षमता सँ। नेतृत्व क्षमता अनिवार्य रूप सँ व्यवहार अथवा कौशल के कहल जाइत छैक जे एकटा प्रभावशाली नेतृत्व केर परिभाषित करैत अछि। नेतृत्व क्षमता एकटा मानवीय गुण होइत छैक जे कम आदमी में पाओल जाइत अछि जे आदमी के दिमागक भाषा के बुझैत अछि। नेतृत्व मुख्य रूप सँ नेता शब्द सँ अबैत छैक मुदा इ शब्द अपन सभक समाज में एतेक नकारात्मक रूप लऽ लेने अछि जे हमरा लोकनि एकर नाम सँ दूर रहय चाहैत छी मुदा इ अर्थ संकीर्ण अछि. नेतृत्व मात्र राजनैतिक रूप सँ नहिं बल्कि सामाजिक, आध्यात्मिक, आर्थिक आ सांस्कृतिक क्षेत्र में सेहो होइत अछि। किछु महान दार्शनिक आ सफल व्यक्ति केर किछु कथन के एहिठाम चर्चा कऽ रहल छी जाहि सँ मस्तिष्क केर तरंग एहि कथन सँ हिलेवाक मुद्रा में आओत – “एकटा सफल नेता वेएह होइत छैथि जे स्वयं रस्ता जनैत छैथि, ओहि रस्ता पर चलैत छैथि आ वएह रस्ता दोसर के देखवैत छैथि।” “जे लोक सँ इ नहिं कहैथि जे काज कोना करवाक अछि, मात्र इ कहबाक अछि जे काज करवाक अछि।” “भीड़ के पाछू नहिं भागू बल्कि एहेन काज करू जाहि सँ भीड़ अहाँक पाछू भागय “” एकटा सफल नेता वेएह भऽ सकैत छैथि जिनका मे आत्मविश्वास कूटि कुटि कऽ भरल होअय आ जे साहसिक निर्णय लेबा में सक्षम होइथ आ दोसरक आवश्यकता के जानवाक क्षमता हुनका मे होइन। ” एकटा दार्शनिक बहुत सुंदर पंक्ति लिखने छैथि जे जँ अहाँ उड़ि नहिं सकैत छी तऽ दौड़ू, दौड़ि नहिं सकैत छी त चलू आ जँ चलियो नहिं सकैत छी त कम सँ कम रेंगू अवश्य। सदैव आगू बढवाक प्रयास करैत रहू। एकटा सफल व्यक्ति के मुँह सँ तऽ इ बात सुनलहुँ जे हम कोनो सही निर्णय में विश्वास नहिं करैत छी बल्कि निर्णय लऽ कऽ ओकरा सही करवा में विश्वास करैत छी।


text:
एकटा खिस्साः इनार नीक कि समुद्र नीक
– प्रवीण नारायण चौधरी
आइ एकटा खिस्सा फेर मोन पड़ि गेल अछि…. ओ रामकृष्ण परमहंस द्वारा अपन शिष्य सबकेँ बेसीकाल सुनाओल जायवला टेल्स आ पाराबल्स मे या फेर स्वामी विवेकानन्द द्वारा अनुकरणीय उदाहरण देल जायवला कथा मे कतहु पढने रही। एहि कथा सँ हमरा जे किछु सीख भेटल ओकरहि सुखद परिणाम सँ आइ ई अपने लोकनिक बीच मे अपन मीठ मातृभाषा मैथिली मे राखि रहल छी।
बात थिकैक एकटा अत्यन्त प्राचीन इनार केर जाहि मे कतेको रास जल-जीव केर बसेरा छल। अपना सबहक मिथिला मे सेहो कोनो पुरान इनार मे बेसी जल-जीव टा देखाएत छैक से सब कियो देखनहिये होयब। नवका पीढी केँ भले ई भाग्य नहि भेटल हो अपने लोकनि हमर हम-उम्र केर महानुभाव लोकनिक कृपा सँ ओ बात दिगर भेल…. मुदा हम सब जरुर देखने छी। खास कय केँ इनार मे बेंग केर संख्या बेसी होएत छैक, ओकरा सबहक क्रीड़ा कनेकबे मुरियारी देला सँ देखय मे अबैत छैक। धिया-पुता मे लोक कटकी-कंकड़ सँ बेंग सब केँ खौंझाबय तऽ ओकरा सबहक पानि मे दरबर-दौड़ केर खेल देखय मे एकटा अलगे आनन्द भेटैत छलैक। जी! ई खिस्सा इनार केर बेंग पर कहल गेल से पढने रही।
एक दिन कूसंयोग वा सुसंयोग सँ एकटा समुद्रक बेंग भ्रमण पर निकलल छल। घूमैत-घूमैत ओ अपन किछु स्वजाति केँ ओहि इनार मे देखि अपना केँ नहि रोकि सकल आर ओतय ओ कूदिकय भीतर चलि गेल। कन्हा उचका-उचकाकय अपन परिचय दैत ओहि इनारक बेंग सबकेँ कहलक जे हम फल्लाँ महासागरक बेंग – विश्व भ्रमण पर निकलल छी। आ, आइ संयोग सँ अपन स्वजाति केँ एना एकटा छहरदेवालीक भीतर घेरायल देखि हमरा नहि देखल गेल। अहाँ सब सँ हालचाल पूछबाक लेल एतय एलहुँ अछि। इनारक बेंग सब ओकर बजबाक स्टाइल आ अपन घरक परिचय मे ‘महासागर’ केर प्रयोग सँ कनेक विस्मित भेल। ओकरा सबहक मध्य जे सब सँ बेसी स्मार्ट छल ओ कनेक हिम्मत कय केँ पूछि बैसल, “महोदय! अहाँ जे अपन घरक परिचय मे फल्लाँ महासागर कहल से कतय अछि आर अपने तऽ एना कहल जेना हमरा लोकनिक घर सँ ओ अलग हो? कनेक फरिछाउ आरो!”
ताहि पर ओ समुद्रक बेंग बाजल, “अहा! कतेक नीक प्रश्न पूछलहुँ। कतय समुद्र आ कतय ई इनार! यौ भाइ! हमरा सब तऽ खूल्ला सीमानाक वासिन्दा थिकहुँ। अहाँ सब कतबू दरबर-डेग देबैक तऽ एहि छहरदेवालीक सीमा मे रहय पड़त। मुदा हमरा सब लेल कोनो छहरदेवाली नहि। जतय धरि मोन हो ओतय धरि विचरण करू!”
पुनः ओकरा टोकैत इनारक सर्वाधिक स्मार्ट बेंग बाजल, “मतलब? समुद्र एहि इनार सँ बेसी नीक अछि कि?” “निश्चिते न!” जबाब देलक ओ समुद्री बेंग। पुनः ओकरा टोकैत कहलक इनारक बेंग, “यौ श्रीमान्! घर अपन-अपन! जीवन अपन-अपन! हमरा सब लेल तऽ यैह इनार थीक जीवन। एतहि सब भोग, सब व्यंजन आ सब किछु भेटि रहल अछि। ओतेक जे दरबर डेग मारबो करब तऽ अपनहि थाकब। हमरा बुझने एना सीमा मे रहिते सब किछु भेटि गेनाय असाधारण बात भेल, भले ओ भोजन हो वा भ्रमण। हमरा लोकनि एतय बड आनन्द सँ रहि रहल छी। सब अपने लोक थिकहुँ। एक-दोसराक सुख-दुःख सब किछु मे हम सब शीघ्रहि एक-दोसर धरि पहुँचि जाएत छी। कनिकबो जोर सँ कियो हाक देलक तऽ हम सब सहयोग लेल तैयार भेटि जाएत छियैक। दुःख मे या सुख मे गामक सीमा छोट रहबाक कारणे हम सब एत्तहि बड प्रसन्न छी। हमरा लोकनिक संसार एतबी अछि।”
समुद्री बेंग केँ इनारक बेंग केर ई आत्मप्रशंसाक प्रवचन ओतेक ठीक नहि लगलैक। ओ फेर अपन समुद्रक लंबाई-चौड़ाई केर व्याख्याक संग ओतय रहि रहल विभिन्न प्रजातिक असीमित संख्या, सितुआ-मोती-व्हेल-सार्क आ रंग-बिरंगक माछ-काउछ – पानिक रंग एहेन जेकर वर्णन शब्द मे करब कठिन – इनार मे तऽ कागजोक नाव चलब कठिन अछि जखन कि समुद्र मे बड़का-बड़का पनिया जहाज चलैछ…. आदि-आदि। स्वजातियो मे कतेक प्रकारक बेंग ओतय देखल जा सकैत अछि। ओहि ठामक जीवन-स्तर केर तूलना एहि इनार सँ करब मूर्खता छोड़ि आन किछु नहि। – एतेक सुनिते इनारक बेंग सब एक संगे तमशा गेल… ओ सब कहय लागल जे मूर्खताक बात हमरा सब केँ अहाँ सँ सिखय पड़त…. एतेक असहाय आ दीन हम सब नहि छी। अहाँक सोच मे हमरा सब केँ दीनता देखा रहल अछि। हमरा लोकनिक मीमांसा मे अहाँ कतहु सँ उचित बजैत नहि देखा रहल छी। कृपया ई अलाप बन्द करी आर आगाँ ई सोची जे एहि इनार मे जे आबि गेल छी से आब एत्तहि रहबाक अछि, एतय कोना हमरा सब संग अहाँ सेहो मिलिजुलि रहब ताहि पर विचार करू। जीवन छोट होएत छैक। व्याख्या मे समय गुदस्त करब बरु मूर्खता होयत। बस जीवन कोना चलत सुखपूर्वक ताहि पर विचार करैत अपना आप केँ समझाउ।
समुद्री बेंग केँ इनारक बेंग केर ई गूढ दर्शन भरल बात दिमाग चक्रियाबय लागल छल। आब ओकरा ई बुझय मे आबि रहल छलैक जे वास्तव मे ओ एहि इनार सँ बाहर कोना जायत… एतेक ऊँच देवाल केँ कोना नांघत…. आब तऽ ओकरो जीवन एहि इनार मे सीमित रहि जायत…. जँ समुद्रहि केर सुन्दरता ओकरा लेल नीक छल तऽ ओ एना घूमबाक उद्देश्य सँ बाहर कियैक निकलल आ घुमैतो-फिरैतो एहेन कार्य कियैक कय लेलक जे आब ओकर आसियाना एहेन इनार मात्र बनि गेल अछि। ओ इनारक बेंग केर सुझाव पर सेहो खूब सोचलक मने-मन…. आर कनेक लजाइतो ओ अपना आप केँ बुझबैत – अपन अहं केँ ऊपर रखबाक लेल पुनः समु्द्रहि केर सुन्दरताक वर्णन करैत अपना केँ कनेक ऊपर रखबाक चेष्टा केलक। एहि बेर इनारक बेंग सबकेँ रहल नहि गेल आर ओ सब एक साथ ओकरा पर आक्रमणकारी स्वर मे बाजय लागल, “भाइ! बहुत भेल अहाँक ई समुद्री गाथा। बन्द करू ई सब नहि तऽ गलहस्तेन धोधरः, हमरहि सबकेँ बन्द कराबय पड़त ई बकथोथी!”
आब समुद्री बेंग केँ प्राण रक्षाक मूल कर्तब्यक अनुभूति भेल आर ओ इनारक बेंग केर ओहि चेतावनी केँ गंभीरतापूर्वक लैत एक्कहि स्वर मे बाजि उठल, “गलती भेल! सच मे हम ई बिसैर गेल रही जे वर्तमानहि टा सुन्दर होएछ। हमर भूत छल समुद्र। हम ओकर झूठ माया मे फँसल रही। अपने लोकनिक संसार छोटहि सही मुदा एहि सँ सुन्दर दोसर किछु नहि।”
सब बेंग एक संगहि मुस्कुराइत समु्द्री बेंग केँ भोजन-भात उपलब्ध कराय ओकर विश्रामक प्रबन्ध करैत कहलक, “आराम करू! बड थाकल होयब। भोरे उठब तऽ इनारक सुन्दरता आरो बेसी बुझय मे आओत।” मरता-क्या-नहीं-करता वला हिन्दी कहावत जेकाँ ओ समुद्री बेंग बेचारा बर्बस आराम करय लेल आँखी मूंदि लेलक।
खिस्सा खत्तम!
ई खिस्सा हम खासकय अपन मिथिलावासी भाइ-बहिन लेल ‘रिमेक’ केने छी। एकर सार केँ सब कियो बुझबाक प्रयास जरुर करब।
हरिः हरः!!


text:
कहल जाइत अछि भोरक सपना सच होइत अछि, कम-स-कम बिहारक लोक त इ आब मानय लागल अछि। एक-एक करि सबटा सपना पूरा हुए लागल। पटनाक सरकार गाम तक पहुंच गेल। जिलामुख्यालय स दूर भ चुकल गाम एकाएक राज्य सचिवालयक परिसर बनि गेल। बीडीओ से भेंट करबा लेल सदियों स बाट तकैत समाजक दुहारि पर भोरे-भोर खुद ‘सरकार पहुंच गेलाह। बिहार मे जे किछु भ रहल अछि, ओ अविश्वसनीय अछि, मुदा सच अछि। बिहार आइ बीमारू राज्य नहि अछि। बिहार मे आइ सरकार आ जनताक बीच दूरी नहि अछि। बिहार मे आइ शहर आ गाम दूनू सपना देखबा लेल तैयार अछि। विकास लेल छटपटाइट बिहार क जनता लए इ सबस पैघ सकूनक गप अछि जे इ छटपटाहट मुख्यमंत्री नीतीश कुमार मे सेहो देखबा मे आबि रहल अछि। ओ सहो बिहारक एकटा आम लोक जेका विकास लेल भूखल छथि।
अपने लोकनि कए स्मरण होइत समादक पाचम संस्करणक तेसर पन्ना। ‘एकटा रिपोर्ट जे लिख नहि सकलहुÓ मे पिछला साल समाद इ स्पष्टï कए देने छल जे बिहारक विकास मे सबस पैघ बाधक भ्रष्टïाचार अछि। खास कए बीडीओ स्तर पर इ लाईलाज भ चुकल अछि। नीतीश कुमार अपन विकास यात्रा क दौरान इ साफ तौर पर पउलथि जे बिहार मे भ्रष्टïाचार क रोग लाईलाज भ चुकल अछि। ओ एकर खिलाफ जंगक एलान कए देलथि अछि। ओना देखि त बिहार मे भ्रष्टïाचार कोनो नव नहि अछि। दशकों स इ बिहार कए अपन गिरफ्त मे केने अछि। आइ हमरा इ भयावह एहि कारण स लागि रहल अछि, किया कि बाकी सब या त खत्म भ गेल या फेर कमजोर भ गेल अछि। बिहार स अपराधक संबंध सेहो पुरान अछि। किछु लोक कहैत छथि जे अपराध त एखनो होइत अछि। सवाल अछि अपराध त होइत आ होइत रहत, मुदा अपराध जे फैशन भ गेल छल ओ आब खत्म भ गेल। बिहारी युवा क आदर्श आब ओ अपराधी प्रवृतिक लोक नहि छथि, जिनकर घर आइ-काल्हि जेल भ चुकल अछि। सवाल अछि जे बिहारी युवाक मानस केना बदलल। ओकर आदर्श केना बदलि गेल। इ नहि त कोनो जादू भेल आ नहि कियो टोना केलक। इ एक-एक गोटेक प्रयास अछि। आ सबस पैघ पुनर्जीवित होइबाक लालसा।
पिछला किछु साल मे बिहार मे इ देखबा मे आइल जे शहर स गाम तक जे विचार मे जड़ता आबि गेल छल, ओ खत्म भ रहल अछि। अधिकारी वर्ग जे सामज कए ‘अपडेटÓ करबाक काज छोडि़ देने छलाह, ओ बिहार स बाहर गेल मजदूर करय लागल। धीरे-धीरे गाम तक इ गप पहुंच गेल जे हम पछुआ गेलहुं। आन राज्य आगू बढि़ गेल। इ संदेश पिछला 15 साल स कियो नहि द रहल छल। पूरा बिहार स्थिर छल। ओकरा हकीकत भ चुकल बहुत चीज सपना लगैत छल। चाहे ओ चारि लेनक सड़क हुए या शौपिंग मॉल। एहि बीच जखन मुख्यमंत्री नीतीश कुमार अपन विकास यात्रा शुरू केलथि त ठमकल जल जे दूषित भ चुकल छल ओहि मे प्रवाह आइल आ पूरा समाज हुनकर सामने जागृत भ गेल। समाज कए ‘अपडेटÓ करबा मे लागल ओ तमाम लोकनि कए एकटा एहन शक्ति भेटल जेकर आशा कियो नहि केने छल। सवाल इ अछि जे समाज कए ‘अपडेटÓ करैय वाला पहिने नहि छल? पहिने सेहो छल, मुदा हमर-अहांक चारूआत पसरल भ्रष्टïाचार रूपी कुसंस्कृति क आगू दबि गेल छल। आब हिनकर संख्या बढ़त आ इ एकटा नव जोश स समाज कए बदलबा मे जुटताह। जखन मुख्यमंत्री नीतीश कुमार हिनका सबहक बीच अएलाह, त पूरा समाज विकास क नव रूप देखलक, समाज मे एकटा नव आश जगल, हम सब विकास क पटरी पर दौड़ लगेबा लेल तैयार हुए लगलहु। लोग-वेद मे सब दिस विकासक चर्चा होए लागल। किछु दिन पहिने क गप अछि, जखन हमर सबहक अपराध, भ्रष्टïाचार आ पता नहि कि-कि आओर सुनइ कए भेटैत छल, मुदा आई सब दिस केवल आ केवल विकासक चर्चा सुनबा मे आबि रहल अछि। विकास ओहन, जेकरा लेल हम सब सपना मे सेहो नहि सोचि रहल छलहुं। ओ गाम, जे सड़क स पूरा कटल छल, आई ओ गाम चारि लेनक सड़क से जुडि़ गेल अछि।
पिछला किछु माह स राजनीतिक स्तर पर जे एकजुटता देखबा मे आइल ओकर पाछु सेहो आम जनता छल। लालू, नीतीश आ पासवान आब बिहारक स्तर पर अलग-अलग राग नहि राखि सकैत छथि। जनताक स्पष्टï राय अछि जे राज्यक विकास लेल तीनू नेता एकजुट भ जाउ। आगामी लोकसभा चुनाव मे सेहो इ एकटा प्रमुख मुद्दा बनत। बिहार आब अपन चिंता करैत अछि। बिहार मे नीतीश कुमार अपन नीति स्पष्ट कए चुकल छथि। ओ केंद्र मे राजनीति नहि करताह। ओ पूर्णरूप स बिहार मे राजनीति कए एकटा इतिहास लिखबाक काज केलथि अछि। कहबाक तात्पर्य इ अछि जे बिहार मे राज्य स्तरक नेता आइ धरि राष्टï्रीय राजनीति करैत छल, मुदा आइ राष्टï्रीय स्तर पर राजनीति क चुकल नीतीश कुमार राज्यस्तर पर अपना कए स्थापित कए चुकला अछि। इ बिहार लेल सबस पैघ गप अछि। कनि स्मरण करू बाबूजगजीवन राम कए, जे बिहार स राजनीतिक यात्रा शुरू केलक बाद पंजाब आ हरियाणाक स्तंभ भ गेलाह आ ओहि ठाम ‘बाबूजीÓ नाम स प्रसिद्घ भ गेलाह। बाबूजीक कृपा एहन रहल जे हरियाणा देशक विकसित राज्य बनि गेल। श्रीकृष्ण सिंह स लालू प्रसाद तक सब अपना कए राज्य स बाहर निकालबाक प्रयास मे रहल। इ अलग गप अछि जे किछु अपबाद सब ठाम रहैत छैक। बिहार कए केंद्र मे राखि राजनीति करबाक नीतीश कुमारक नीति हुनका कान नेता स अलग करि रहल अछि। इ कोनो दिस स उपराष्टï्रवाद या क्षेत्रवाद नहि अछि। इ ओ राजनीति अछि, जे वंशीलाल, ज्योति बसु आ चंद्राबाबू सन नेता करैत एलथि अछि।


text:
अछाम जिला
अछाम, नेपालक सुदूरपश्चिमाञ्चल विकास क्षेत्रमे रहल एक पहाडी जिला छी। १,६८० वर्ग किलोमिटरमे फैलल अछाम, नेपालक दुर्गम जिलासभमे सँ एक छी। हाल सेवामे नैरहल साँफेबगर विमानस्थल, सदरमुकाम मंगलसेनसँ आठ घण्टा पैदल दुरीमे अछि।
जिलाक नामकरणसंपादित करें
भौगोलिक अवस्थितिसंपादित करें
- अक्षांश: २८.४५" उत्तरसँ २९.२३" उत्तरधरि
- देशान्तर: ८१.२" पूर्वसँ ८१.३५" पूर्वधरि
- समुद्र सतहसँ उचाई: ५४० मिटरसँ ३८२० मिटरधरि
- क्षेत्रफल: १६९२ वर्ग किलोमिटर
- सिमाना: पूर्वमे कलिकोट आ दैलेख जिला, पश्चिम- डोटी जिला, उत्तर-बाजुरा आ बझाङ जिला आ दक्षिण- दैलेख जिला, सुर्खेत जिला, कैलाली जिला
प्रमुख व्यापारिक केन्द्रसंपादित करें
अछाम जिलाक प्रायः सब व्यापारिक केन्द्रसभमे यातायातक सुविधा उपलब्ध अछि। यतयक व्यापारिक केन्द्रसभमे प्रायः दैनिक उपभोग्य वस्तु तथा स्थानिय उत्पादन वस्तुसभके खरिद बिक्री होइत अछि। ई जिलाक प्रमुख व्यापारिक केन्द्रसभ निम्नानुसार अछि। :-


text: पटना। बिहार राज्य आवास बोर्ड अपन कामकाज क अंदाज बदलि रहल अछि। ओ अपन छवि सुधारबाक कोशिश शुरू करि देलक अछि। एकर तहत बोर्ड प्रदेश मे पैघ संख्या मे अपन बेकार पड़ल जमीन क बेहतर उपयोग करि कए अपन आर्थिक स्थिति सेहो दुरुस्त करबाक काज मे लागि गेल अछि। बोर्ड पटना आ गया मे मार्केट काम्पलेक्स आओर आवासीय इकाई पर ध्यान केन्द्रित करि रहल अछि, ओतहि प्रदेश क अन्य हिस्सा में सेहो नव नीति क तहत लोक कए आवासीय सुविधा उपलब्ध कराउल जा रहल अछि। एकरा लेल आईएलएफएस आओर इंफ्रास्ट्रक्चर डेवलपमेंट अथॉरिटी क मदद लेल जा रहल अछि। अधखर्रु आ जर्जर मकान, भुगतान क नाम पर पेंच जइसन मसला कए लकए बोर्ड क छवि काफी खराब भ चुकल अछि। काफी दिन स गृह निर्माण क काज पर विराम लगल अछि। एकरा देखैत बोर्ड अपन नीति मे आधारभूत परिवर्तन करि रहल अछि। जानकारी भेटल अछि जे पटना क कंकड़बाग मे राजेन्द्र नगर पुल क निकट मार्केट काम्पलेक्स क निर्माण शुरू कैल जा रहल अछि। एहि मेें माल आओर मल्टीप्लेक्स क सेहो प्रावधान रहत। पब्लिक प्राइवेट पार्टनरशिप क आधार पर एहि योजना कए आकार देल जा रहल अछि। । संगहि पटना क एसके नगर मे सेहो जल्द एकटा आवासीय इकाई क निर्माण प्रारंभ भ रहल अछि। दोसर दिस बोर्ड पटना क बहादुरपुर इलाका मे जर्जर हालत वाला जनता फ्लैट, एमआईजी आ एचआईजी क एहन फ्लैटों क एकमुश्त बोली लगेगाक प्रयास मे अछि जेकर पंजी फंस अछि। गया मे एपी कालोनी स सटल 17 एकड़ क प्लाट पर पीपीपी माडल पर मार्केट काम्पलेक्स आ आवासीय इकाई क निर्माण क लेल निविदा आमंत्रित भ चुकल अछि। बोर्ड अपन खाता-बही दुरुस्त करबाक लेल निजी पार्टी क मदद ल रहल अछि। सूत्रों कहैत अछि जे हाउसिंग कए ल कए ओकर अनुभव ठीक नहि रहल अछि । लोक फ्लैट आवंटन क लेल प्रारंभिक राशि त जमा करि दैत अछि, मुदा बाद मे भुगतान अनियमित भ जाइत अछि या रुकी जाइत अछि। बोर्ड क पाई फंसि जाइत अछि। एहि परेशानी कए देखैत बोर्ड आब अपन पाई लगेबा स बचैत ऋण क लेल बैंक स समन्वय स्थापित करबाक फैसला केलक अछि। बैंक आ मकान लेनिहार दूनूक बीच मे आब बोर्ड नहि रहत । फ्लैट बनाकए बेचबाक बदला मे बोर्ड आब जमीन मुहैया कराउत। बिल्डर कए सेहो एहि मे मदद लेल जा रहल अछि। तत्काल डालमियानगर, समस्तीपुर, छपरा, दरभंगा क लहेरियासराय, गया आओर मुजफ्फरपुर मे नव योजना क क्रियान्वयन पर काज चलि रहल अछि।


text:
पटना। मनरेगा राजद क पूर्व मंत्री रघुवंश प्रसाद सिंह क पैघ देन अछि आ कहल जाइत अछि जे यूपीए-2 क सरकार मनरेगा क कारण बनल। लेकिन एक दिस जतए ओ एहि सरकार मे वो शामिल नहि छथि त दोसर दिस हुनक राज्य मे एहि योजना मे लूट मचल अछि। एकटा एनजीओ बिहार मे संचालित मनरेगा पर 6 हजार करोड़ क लूट खसोट क आरोप लगा देलक अछि।
फ़र्ज़ी जॉब कार्ड आ फ़र्ज़ी मास्टर रोल क बदौलत करीब 6 हजार करोड़ क घोटाले इ आरोप ग्रामीण विकास मंत्री नीतिश मिश्र लेल भारी भ सकैत अछि। एनजीओ सेंटर फॉर इन्वायरमेंट एंड फूड सिक्योरिटी रिसर्च क कहब अछि जे योजना क क्रियान्वयन मे विभाग भारी लापरवाही केलक अछि। आरोप क गंभीरता कए देखैत मुख्यमंत्री नीतीश कुमार एकर जांचक आदेश द देलथि अछि मुदा आरजेडी अध्यक्ष लालू प्रसाद यादव एकर सीबीआई स जांच चाहैत छथि। बिहार क भोजपुर जिला क भरौली पंचायत क टिकठी गाम क मुकुट पासवान क दर्द इ अछि जे ओकर जॉब कार्ड नंबर 40 अछि, सरकारी रजिस्टर क मुताबिक ओ 20 दिन काज केलक मुदा हिनकर नाम पर फर्जी तरीका स 42 दिन काज देखा कए निकालल गेल 5664 टका। मुकुट पासवान क कहब अछि जे दस दिन काज केलाक बावजूद ओकरा स पाँच दिन क साइन कराउल गेल आ मात्र सौ टका द कए भगा देल गेल। एहन कईटा लोक अछि जे अपन दुख मिलैत जुलैत स्वर मे कहि रहल अछि।
एहन काज केवल भोलपुर मे नहि बल्कि पूर्णिया, कटिहार, बेगूसराय, मुज़फ़्फ़रपुर, वैशाली, नालंदा, नवादा, गया आ बक्सर मे सेहो भेल अछि। बिहार मे सैंतीस मे स सत्ताइस जिला मे सर्वे एखन नहि भेल अछि। सर्वे क मुताबिक साल 2006-07 स 2011-12 क बीच 8189 करोड खर्च कैल गेल जाहि मे स 73 प्रतिशत राशि क भुगतान गलत ढंग स कैल गेल अछि आ इ राशि करीब 6000 करोड़ होइत अछि। एहि मामला स मुख्यमंत्री नीतीश कुमार क भ्रष्टाचारमुक्त सरकार देबाक दावा हवा भ गेल अछि, जखन कि ग्रामीण विकास मंत्री पर गंभीर सवाल ढार भ रहल अछि। ज्ञात हुए जे मनरेगा घोटाला लेल जाहि ग्रामीण विकास विभाग पर आरोप लगाउल जा रहल अछि ओकर मंत्री चारा घोटाला क अभियुक्त पूर्व मुख्यमंत्री जगन्नाथ मिश्र क पुत्र नीतिश मिश्र छथि। एहन मे नीतिश क विभाग नीतीश क स्वच्छ शासन पर कालिख पोतबाक काज केलक अछि किया त एतबा गंभीर आरोप पिछला सात साल मे पहिल बेर लगाउल गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
विन्देश्वर ठाकुर, दोहा, कतार। सितम्बर ५, २०१५. मैथिली जिन्दाबाद!!
वर्तमान समय नेपाल मे राज्य पक्ष द्वारा संविधान निर्माणक क्रम मे मधेश एवं मधेशी प्रति देखाओल गेल विभेद सँ असंतुष्ट मधेशी जनमानस द्वारा चलि रहल मधेश आन्दोलन केर क्रममे सप्तरीक भारदहमे नेपाल प्रहरीद्वारा कएल गेल दमनसँ 18 अगस्त 2015 मंगल दिन शहादत प्राप्त केनिहार शहीद राजीव राउत केर पीडित परिवार लेल राहत स्वरूप मानवीय धर्मक हिसाबें ‘बलदिया’ कम्पनी मे कार्यरत कामदार सबहक विशेष सहयोग मे ‘प्रवासी मिथिला समाज कल्याण, दोहा-कतार’ द्वारा 4 सेप्टेम्बर 2015 शुक्र दिन (काल्हि) हुनक पत्नी निलम देबी राउत केर खाता मे ने.रू. 1,11,111 सहयोग राशि प्रदान (जमा) कराओल गेल ।
ज्ञातव्य अछि जे किछु दिन पूर्व शहीद भेल राजीव राउत केर पीडित परिवार लेल कतारक मैथिल/मधेशी सब राहत संकलन शुरु कएने छल । एहि पुनित काज मे प्रत्यक्ष/अप्रत्यक्ष रुपसँ सहयोग केनिहार सबगोटा केँ ‘प्रवासी मिथिला समाज कल्याण, दोहा-कतार’ हार्दिक कृतज्ञता व्यक्त केलक अछि । संगे जानकारी करायल गेल अछि जे मधेशक हक-अधिकार लेल एखन धरि शहादत प्राप्त केनिहार सब समस्त शहीद सबकेँ चरणबद्ध रुप सँ ई संस्था सहयोग करत ।
ई समाचार मैथिली जिन्दाबाद केँ एहि अभियान अफिसियल मिडिया रूप मे प्रथमत: सौंपैत आरो समस्त मिडिया/पत्र-पत्रिका/ एफ.एम/ टि.भि. सब सँ अनुरोध कैल गेल अछि जे एहि सकारात्मक डेग केँ अपन-अपन क्षेत्र मे जरुर विस्तार दी। प्रवासी मिथिला समाज कल्याणक समान आरो कतेको दाता संस्था व सहयोगी सब मधेश मे जारी आन्दोलन प्रति अपन कर्तब्यनिर्वहन करता ताहि लेल एहि समाचार केँ विस्तार देबाक अनुरोध कैल गेल अछि। संगहि, मधेशक सब क्षेत्र सँ संपूर्ण शहादत देनिहारक परिवारक विवरण आ शहीदक विवरण सविस्तार उपलब्ध करेबाक लेल सेहो अनुरोध कैल गेल अछि। एहि लेल मैथिली जिन्दाबाद पर अपन प्रतिक्रिया वा इमेल द्वारा सम्पर्क स्थापित करबाक अनुरोध कैल गेल अछि।


text:
मिथिला क वैदुष्य १८ वी सदी मे पुनः किछु अवधि हेतु मंगरौनी मे जाग्रत भेल छल पंडितराज गोकुलनाथ उपाध्याय एवं हुनक वंश द्वारा । महामहोपाध्याय पीताम्बर उपाध्याय ‘विद्यानिधि’ के पुत्र न्याय,मीमांसा,ज्योतिष,कर्मकांड के उद्भट पंडित ‘तार्किक कुलगुरु’गोकुलनाथ उपाध्याय,हुनक पुत्र ‘सर्वस्वदाता’ महामहोपाध्याय रघुनाथ, हुनक पौत्र महामहोपाध्याय भवानीदत्त के वैदुष्य के कारण मंगरौनी बंगाल के नवद्वीप और बनारस के सामान ज्ञान-विज्ञान के प्रख्यात केंद्र छल । उक्त भवानीदत्त के पुत्र छलाह शंकरदत्त जे १८५७ के क्रांति-नायक वीर कुंवर सिंह के गुरु छलाह । गोकुल नाथ उपाध्याय के एक भाय मदन उपाध्याय भारी तांत्रिक ओ सिद्ध पुरुष छलाह जनिका कारणे मंगरौनी तंत्र-विद्या केंद्र के रूप मे सेहो प्रसिद्ध छल । निकटस्थ भौआरा के तिरहुत-राजधानी के राजा राघवसिंह, प्रताप सिंह आदि द्वारा राजकीय संरक्षण हिनका लोकनि के प्राप्त छल-से अनुमान होईत अछि ।
यामलसारोद्धार के एक अप्रकाशित संस्कृत अभिलेख जे पंडित भवनाथ झा के सौजन्य सँ प्रकाश मे आयल अछि और जे १५-१६ वी सदी के रचना प्रतीत होईत अछि, के अनुसार कोकिलाक्षी भगवती अर्थात कोइलख ग्राम के पश्चिम कमला नदी के पुरबी तट पर गहन वन मे मंगल- मठ अछि जतय ज्ञान-विज्ञानं दायिनी चतुर्भुजा भगवती छथि और जे एक पैघ विद्या-केंद्र अछि । एहि मंगलवनी लग कमला के पश्चिमी तट पर बृहत् मधुवन अछि । उक्त भौगोलिक विवरण मंगलवनी यानि मंगरौनी तथा मधुवन यानि मधुबनी के पहचान स्थापित करैत अछि । संगहि मंगरौनी के एक विद्या-केंद्र के रूप मे उल्लिखित करैत अछि । हरिपुर-लोहा-जगतपुर बाटे बहैत कमला धार के एक धारा पहिने मंगरौनी के दक्षिण और मधुबनी के उत्तर सँ होईत चकदह बाटे ककना वला कमला धार सँ बहैत छल । नक्शा मे ई आई ‘छुतहरी धार’ के रूप मे अंकित अछि| एहि धार के पूरब मंगरौनी तथा पश्चिम मधुबनी पडैत अछि ।
दरभंगा गजेटियर १९६४ मे उल्लेख अछि जे मंगरौनी मे २४ टा पोखरि छैक । एहन पैघ विद्या-केंद्र जे मंगरौनी छल, हेतु कोनो आश्चर्य नहि । संगहि कमला कात क गाम मंगरौनी मे एतेक पोखरि के अवस्थिति एतय जल-प्रबंधन के वैज्ञानिक नीति के रेखांकित करैत अछि । मंगरौनी बौद्धिक दर्शन एवं सेकुलर विकास- दुनू मे अग्रगण्य छल । पंजी-अभिलेख मे फंदह्वार सँ उपनामित अछि मंगरौनी । फंदह्वार और पलिवार मंगरौनी के रूप मे पंजी अभिलेख मे एकर उल्लेख मंगरौनी के प्राचीनता और विशिष्टता के द्योतक थिक । काशी प्रसाद जायसवाल शोध संसथान पटना द्वारा ई अभिलेखित कयल गेल अछि जे मंगरौनी पुरातत्व के दृष्टिकोण सँ आरंभिक मध्य काल के स्थल अछि ।
मंगरौनी सरिपहुं मिथिला के एक प्राचीन धरोहर थिक ।


text:
मुखीलाल चौधरी, बुटवल, नेपाल। नवम्बर २७, २०१५. मैथिली जिन्दाबाद!!
मिति 2072/08/09 गते बुधदिन कार्तिक मास शुक्लपक्ष पूर्णिमाक दिन सझुका पहर 06:00 बजे सँ ल’ कय 07:30 बजे धरि बुटवल नगर पालिका-8 स्थित पुष्पलाल पार्क में मैथिल महिला समाज रूपन्देही, बुटवलक आयोजना में झापा सँ ल’ कय रौतहट धरिक मिथिलाञ्चलक महिला सभ द्वारा सामा-चकेवाक पावनि अनेको गीत नाद तथा दुटा बचियाँ हर्षिता कर्ण आ रचना मिश्रा सामा-चकेवाक गीत पर नृत्य द्वारा धुमधाम सँ मनाओल गेल। पुष्पलाल पार्क सँ उठिकय जुलुस संगहि सामा-चकेवा कें तिनाउ खोला( नदि) में जल-प्रवाह कएल गेल ।
विदित हो जे भाइ-बहिन केर आपसी प्रेम केँ झलकाबयवला पावनिक रूप मे सामा-चकेबा मनेबाक विलक्षण परंपरा मिथिला संस्कृतिक एकटा खास पहिचान थीक। वर्तमान युग मे आधुनिकताक मारि पड़बाक कारण ई पावैन लोपोन्मुख अछि, लेकिन संस्थागत प्रयास सँ एकर संरक्षण कैल जा सकैत अछि। एहि क्रम मे मैथिल समाज बुटवल सहित देश-विदेश सब ठाम मैथिलक संस्था एहि दिशा मे डेग बढा रहल अछि ई प्रसन्नताक बात थीक।


text:
विराटनगर, २५ जनबरी, २०१६. मैथिली जिन्दाबाद!!
नेपाली कवि एवं गीतकार दिनेश अधिकारी संग सृजन-संवाद
सिर्जन विन्दु, विराटनगर द्वारा आयोजित ‘दिनेश अधिकारी संग सृजनसंबाद’ कार्यक्रम मे विराटनगर केर साहित्य जगत् केर विभिन्न स्रष्टा लोकनि भाग लेलनि। कार्यक्रम संयोजक सुमन पोखरेल जी द्वारा नेपाली भाषाक जानल-मानल कवि तथा गीतकार दिनेश अधिकारी सप्तनीक केँ दोपटा ओढा सम्मान कैल गेल छल। ओत्तहि उद्योग संगठन मोरंग केर कार्यकारी अधिकारी सोमनाथ अधिकारी द्वारा स्ष्टा अधिकारी सहित सभा मे सहभागी समस्त स्रष्टा लोकनि केँ स्वागत कैल गेल छल।
श्री दिनेश अधिकारी एक प्रसिद्ध कवि तथा गीतकारक संग निजामती सेवा मे सचिव समान सम्माननीय पद धरि राष्ट्र केर सेवा मे योगदान देलनि, विभिन्न जिला मे सरकारी वकील केर पद पर सेहो कार्यरत रहलाह आ वर्तमान समय मे एकटा स्वतंत्र अधिवक्ताक रूप मे कार्यरत छथि। कार्यक्रमक उद्घोषक द्वारा एहि विषय पर प्रश्न सँ संवादक आरम्भ कैल गेल जे आखिर एक्कहि व्यक्ति एना तीन-तीन विधा मे विशेषज्ञ कोना भऽ सकलहुँ। जेकर जबाब मे स्रष्टा अधिकार कहलैन जे जीवन मे क्रियाशीलता सँ ई सब उपलब्धि संभव होएत अछि। ओ प्रत्येक मनुष्य केँ सुख संग दुःखक अनुभूति होयबाक तथा एक्कहि नारीक विभिन्न रूप मे सफलतापूर्वक भूमिका अदा करबाक उत्कृष्ट उदाहरण दैत कहलैन जे जीविकोपार्जन करबाक लेल जतय निजामती सेवा हमर आधार छल ओत्तहि बाल्यकालहि सँ साहित्य सृजना मे कविता लिखब हमर शख छल। कविता लेखन मे हमर अभिव्यक्ति रहैत अछि। जँ अभिव्यक्तिक स्वतंत्रता नहि होयत तऽ मनुष्य लेल दोसर जेलक आवश्यकता नहि ई हमर अनुभूति अछि। ई शख थीक आ एहि लेल पर्यन्त यदि हम ईमानदार नहि बनब तऽ जीवनक आन कोनो उपलब्धि लेल ईमानदारिताक उपयोग नहि कैल जा सकैछ।
कार्यक्रमक आरम्भहि मे श्री दिनेश अधिकारी स्वागतकर्ता उद्योग वाणिज्य संगठन मोरंग केर अधिकारी सोमनाथ जी सँ आग्रह केलनि जे साहित्य सृजनक दिशा मे राष्ट्र हित निहित अछि आर एहि तरफ उद्योगी-ब्यापारीक उचित प्रयास सँ विकासक कार्य कैल जाय। एहि सँ राष्ट्र केर निर्माण होयत – विकास होयत – समाज प्रगतिशील बनत। अपन जीवन यात्रा सँ जुड़ल विभिन्न सहभागी स्रष्टा (दर्शक) लोकनिक प्रश्नक जबाब दैत साहित्य यात्रा ‘रहरी र लहरीवाट आरम्भ भएर जिम्मेवारी बोध सम्म हुन्छ’ – अर्थात् शुरु मे शख आ लहर पर लोक काज आरम्भ करैत अछि आर धीरे-धीरे ओकरा अपन लेखन मे सुधार करैत जिम्मेवारीक बोध होमय लगैत छैक – तेहेन भाव ओ रखलैन। अपन प्रसिद्ध रचना सिपाही कविताक पूर्ण पाठ करैत एकर लेखनक पृष्ठभूमि प्रति पत्रकार-साहित्यकार अनन्त न्योपानेक प्रश्नक जबाब मे रुस मे भेटल सिपाहीक जीवन सँ सीखल अनुभूतिक चर्चा कएलनि। हुनकर एहि कविताक भाव मे सिपाहीक देश लेल जान कुर्बान करबाक मर्म छल, जाहि मे सिपाहीक विधवा पत्नी केँ लेखक संबोधन करैत कहने छथि जे अहाँ अपन माँग सिन्दुर कियैक पोछैत छी, ओ तऽ अमर विभूति छलाह जे सब दिन जिबैत रहता। ओ तऽ देशक माटि मे मिलि गेला जेकर अन्न – उपजा सब किओ खाएत अछि। जँ सिपाहियोक मरण होइछ तऽ जहिया ओकरा नियुक्ति भेटलैक तहिये ओ मरि गेल से बुझू! यैह कविताक भाव सँ विह्वल दर्शक केँ छोड़ि स्रष्टा दिनेश अधिकारी सब सँ विदा लैत काठमान्डु लेल प्रस्थान भऽ गेलाह।
अपन छोट समयक सृजनसंबाद मे ओ बहुत रास बात विराटनगर साहित्य जगत् लेल छोड़िकय गेलाह जाहि मे सब दिन याद राखय योग्य बात ई छलः
रोएं पनि यसैमा रुन्छु
हाँसें पनि यसैमा हाँस्छु
विद्रोह पनि मेरो यसैमा हुनेछ!
अर्थात् साहित्यसेवाक मूल आधार पर एकटा कवि-सर्जक सब दिन अटल रहत। ओकर सब भावना अभिव्यक्तिक माध्यम यैह किछु पाँति सँ स्पष्ट कैल जाएत रहलैक अछि।
हुनकर अभिव्यक्ति सँ एकटा बात आरो स्पष्ट भेल जे कोनो समय मे नेपाल काठमान्डु धरि मात्र सीमित छल, मुदा आब सब तैर रहनिहार केँ ई अनुभूति भेटैत छैक जे ओ नेपाल मे रहैत अछि आर ओहो नेपाल देश प्रति ईमानदारी सँ सेवादान करैत अछि। अपन जीवनक पूर्व अनुभूति सब सुनबैत ओ ईहो कहलैन जे पंचायत काल मे राजकाजक मुद्दा सेहो खेपय पड़ल, गोटेक समय अपन नौकरीक दबाव सँ सेहो मोस्किलक सामना करय पड़ल, मुदा तैयो लेखन प्रति जे झुकाव छल से कहियो रुकल नहि, ओ अविरल चलैत रहल।
अपन पारिवारिक पृष्ठभूमि मे पिता ओ जेठ भाइ केर चर्चा करैत हुनका लोकनिक साहित्य-समर्पण सँ प्रेरणा भेटबाक बात सेहो कहलैन। शुरु मे एकटा कविता संभवतः सोझें बैसल अपन पत्नी प्रति समर्पित सुनबैत विवाहक एक्के दिनक बाद सपत्नीक पैदल यात्रा पर निकलल छलहुँ, एक्के टा छाता छल, पानि पड़य लागल, हम पत्नी केँ छाता ओढाबी, पत्नी हमरा ओढाबथि… दुनू गोटा ओ यात्राकाल धरि एहि तरहें एक-दोसर प्रति प्रेमक विशुद्ध अनुभूति करैत अन्त भिजबो केलहुँ तऽ भैर जीवन लेल एकटा सुन्दर अनुभूतिक संग बितेबाक सीख संग… एहि भावक कविता सँ उपस्थित दर्शकक मन मोहि लेने छलाह।
मैथिली जिन्दाबाद केर संपादक प्रवीण नारायण चौधरी एहि आयोजनक प्रशंसा करैत कहलैन जे सृजनसंबाद कार्यक्रम सँ एकटा नामी-गिरामी कवि-गीतकारक अनुभव बहुत किछु सिखाबयवला रहल। सुमन पोखरेल, विवश पोखरेल, मीन कुमार नवोदित, मधु पोखरेल, सरोज कार्की, विवेक दहाल, सीमा, तथा विराटनगरक साहित्य क्षेत्रक अनेकानेक स्रष्टा लोकनिक उपस्थिति सँ ई कार्यक्रम पूर्ण सारगर्वित छल।
हरिः हरः!!


text:
स्वाध्याय
– प्रवीण नारायण चौधरी
रामचरितमानस मोती
श्री सीताजीक पार्वती पूजन एवं वरदान प्राप्ति तथा राम-लक्ष्मण संवाद
पैछला अध्याय मे सीताजी श्रीराम एवं लक्ष्मण केँ फुलवारी मे देखलथि… आगूः
१. मृग, पक्षी और वृक्ष केँ देखबाक बहाने सीताजी बेर-बेर घुमि जाइत छथि आ श्री रामजीक छबि देखि-देखिकय हुनकर प्रेम खूब बढ़ि जाइत छन्हि। शिवजीक धनुष केँ कठोर जानिकय ओ मनहि कननमोने हृदय मे श्री रामजीक श्यामल मूर्ति केँ राखिकय चलि देलीह।
२. शिवजीक धनुष केर कठोरताक स्मरण अबिते हुनका चिन्ता होइत छन्हि जे ई सुकुमार रघुनाथजी ओकरा केना तोड़ता, पिताक प्रण केर स्मृति सँ हुनकर हृदय मे क्षोभ रहबे करनि तेँ मनहि मन विलाप करय लगलीह। प्रेमवश ऐश्वर्य केर विस्मृति भ’ गेलाह पर एहिना होइत छैक। फेर भगवानक बल केर स्मरण अबिते ओ हर्षित भ’ गेलीह आर प्रभुक साँवला छबि केँ हृदय मे धारण कय केँ चलि देलीह।
३. प्रभु श्री रामजी जखन सुख, स्नेह, शोभा और गुणक खान श्री जानकीजी केँ जाइत देखलनि त परमप्रेम केर कोमल रोशनाइ बनाकय हुनकर स्वरूप केँ अपन सुन्दर चित्त रूपी भित्ता पर चित्रित कय लेलनि।
४. सीताजी पुनः भवानीजीक मन्दिर मे गेलीह आर हुनकर चरणक वन्दना कयकेँ हाथ जोड़िकय बजलीह –
जय जय गिरिबरराज किसोरी। जय महेस मुख चंद चकोरी॥
जय गजबदन षडानन माता। जगत जननि दामिनि दुति गाता॥३॥
नहिं तव आदि मध्य अवसाना। अमित प्रभाउ बेदु नहिं जाना॥
भव भव बिभव पराभव कारिनि। बिस्व बिमोहनि स्वबस बिहारिनि॥४॥
दोहा :
पतिदेवता सुतीय महुँ मातु प्रथम तव रेख।
महिमा अमित न सकहिं कहि सहस सारदा सेष॥२३५॥
चौपाई :
सेवत तोहि सुलभ फल चारी। बरदायनी पुरारि पिआरी॥
देबि पूजि पद कमल तुम्हारे। सुर नर मुनि सब होहिं सुखारे॥१॥
मोर मनोरथु जानहु नीकें। बसहु सदा उर पुर सबही कें॥
कीन्हेउँ प्रगट न कारन तेहीं। अस कहि चरन गहे बैदेहीं॥२॥
हे श्रेष्ठ पर्वतक राजा हिमाचलक पुत्री पार्वती! अहाँक जय हो, जय हो, जय हो, जय हो, हे महादेवजीक मुख रूपी चन्द्रमा दिश टकटकी लगाकय देखयवाली चकोरी! अहाँक जय हो, हे हाथीक मुखवाली गणेशजी और छह मुखवला स्वामि कार्तिकजीक माता! हे जगज्जननी! हे बिजली सन कान्तियुक्त शरीर वाली! अहाँक जय हो!
अहाँक न आदि अछि, न मध्य अछि आ न अन्त अछि। अहाँक असीम प्रभाव केँ वेदहु नहि जनैत अछि। अहाँ संसार केँ उत्पन्न, पालन और नाश करयवाली छी। विश्व केँ मोहित करयवाली और स्वतंत्र रूप सँ विहार करयवाली छी।
पति केँ इष्टदेव मानयवाली श्रेष्ठ नारी मे हे माता! अहींक प्रथम गणना अछि। अहाँक अपार महिमा केँ हजारों सरस्वती और शेषजी सेहो नहि कहि सकैत छथि।
हे (भक्त लोकनि केँ मुँहमाँगा) वर दयवाली! हे त्रिपुर के शत्रु शिवजीक प्रिय पत्नी! अहाँक सेवा कयला सँ चारू फल सुलभ भ’ जाइत छैक। हे देवी! अहाँक चरण कमल केर पूजा कयकेँ देवता, मनुष्य और मुनि सब कियो सुखी भ’ जाइत छथि।
हमर मनोरथ केँ अहाँ नीक सँ जनैत छी, कियैक तँ अहाँ सदिखन सभक हृदयरूपी नगरी मे निवास करैत छी। ताहि कारण हम ओ बात प्रकट नहि कयल।
५. एना कहिकय जानकीजी हुनकर चरण पकड़ि लेलीह। गिरिजाजी सीताजीक विनय और प्रेम के वश मे भ’ गेलीह। हुनकर गलाक माला सरैक गेलनि आर मूर्ति विहँसि पड़ल। सीताजी आदरपूर्वक ओ प्रसाद (माला) केँ माथ पर धारण कयलीह। गौरीजीक हृदय हर्ष सँ भरि गेलनि आर ओ बजलीह –
सुनु सिय सत्य असीस हमारी। पूजिहि मन कामना तुम्हारी॥
नारद बचन सदा सुचि साचा। सो बरु मिलिहि जाहिं मनु राचा॥४॥
छन्द :
मनु जाहिं राचेउ मिलिहि सो बरु सहज सुंदर साँवरो।
करुना निधान सुजान सीलु सनेहु जानत रावरो॥
एहि भाँति गौरि असीस सुनि सिय सहित हियँ हरषीं अली।
तुलसी भवानिहि पूजि पुनि पुनि मुदित मन मंदिर चली॥
हे सीता! हमर सत्य आशीष सुनू। अहाँक मनोकामना पूरा होयत। नारदजीक वचन सदा पवित्र (संशय, भ्रम आदि दोष सँ रहित) आर सत्य छन्हि। जाहि मे अहाँक मोन अनुरक्त भ’ गेल अछि, वैह वर अहाँ केँ भेटताह।
जाहि मे अहाँक मोन अनुरक्त भ’ गेल अछि, वैह स्वभावहि सँ सुन्दर साँवला वर (श्री रामचन्द्रजी) अहाँ केँ भेटताह। ओ दयाक खजाना और सुजान (सर्वज्ञ) छथि, अहाँक शील और स्नेह केँ जनैत छथि।
६. एहि तरहें श्री गौरीजी केर आशीर्वाद सुनिकय जानकीजी समेत सब सखी हृदय मे हर्षित भेलीह। तुलसीदासजी कहैत छथि – भवानीजी केँ बेर-बेर पूजिकय सीताजी प्रसन्न मन सँ राजमहल लौटि गेलीह।
सोरठा :
जानि गौरि अनुकूल सिय हिय हरषु न जाइ कहि।
मंजुल मंगल मूल बाम अंग फरकन लगे॥२३६॥
गौरीजी केँ अनुकूल जानिकय सीताजीक हृदय केँ जे हर्ष भेलनि ओ कहल नहि जा सकैत अछि। सुन्दर मंगल केर मूल हुनकर बाम अंग फड़कय लगलनि।
७. हृदय मे सीताजीक सौंदर्यक सराहना करिते दुनू भाइ गुरुजीक पास पहुँचलाह। श्री रामचन्द्रजी विश्वामित्र सँ सब किछु कहि देलनि, कियैक तँ हुनकर सरल स्वभाव छन्हि, छल तँ हुनका छुबितो नहि छन्हि।
८. फूल पाबिकय मुनि पूजा कयलनि। फेर दुनू भाइ केँ आशीर्वाद देलनि जे अहाँक मनोरथ सफल हो। ई सुनिकय श्री राम-लक्ष्मण सुखी भेलाह।
९. श्रेष्ठ विज्ञानी मुनि विश्वामित्रजी भोजन कयकेँ किछु प्राचीन कथा कहय लगलाह। एहि सब मे दिन बीति गेल आ गुरुक आज्ञा पाबि दुनू भाइ संध्या करय चलि गेलाह।
१०. ओम्हर पूर्व दिशा मे सुन्दर चन्द्रमाक उदय भेल। श्री रामचन्द्रजी हुनका सीताक मुख समान देखिकय सुख पेलनि। फेर मोन मे विचार कयलनि जे ई चन्द्रमा सीताजीक मुख समान नहि अछि। खारा समुद्र मे हिनकर जन्म भेलनि, फेर ओहि समुद्र सँ उत्पन्न हेबाक कारण विष हुनकर भाइ, दिन मे ई मलिन (शोभाहीन, निस्तेज) रहैत छथि, आर कलंकी (कारी दाग सँ युक्त) सेहो छथि – बेचारा गरीब चन्द्रमा सीताजीक मुख केर बराबरी कोना पाबि सकैत छथि? फेर ओ घटैत-बढ़ैत छथि आर विरहिणी स्त्री केँ दुःख दयवला छथि, राहु अपन संधि मे पाबिकय हिनका ग्रास बना लैत अछि। चकवा केँ चकवी के वियोगक शोक दयवला आर कमल केर बैरी (मुरझाबयवला) छथि। हे चन्द्रमा! अहाँ मे बहुतो रास अवगुण अछि जे सीताजी मे नहि छन्हि। तेँ जानकीजीक मुख केँ अहाँक उपमा दय मे बहुत पैघ अनुचित कर्म करबाक दोष लागत।
११. एहि तरहें चन्द्रमाक बहाने सीताजीक मुख केर छबिक वर्णन कयकेँ राति बेसी भेल जानि ओ गुरुजीक समीप चलि गेलाह। मुनिक चरण कमल मे प्रणाम कय, आज्ञा पाबि ओहो विश्राम कयलनि। राति बितलापर श्री रघुनाथजी जगलाह आर भाइ केँ देखिकय एना कहय लगलाह –
हे तात! देखू, कमल, चक्रवाक और समस्त संसार केँ सुख दयवला अरुणोदय भेल अछि।
१२. लक्ष्मणजी दुनू हाथ जोड़िकय प्रभुक प्रभाव केँ सूचित करयवला कोमल वाणी बजलाह –
अरुणोदय भेला सँ कुमुदिनी सकुचा गेल अछि आर तारागणक प्रकाश सेहो कमजोर पड़ि गेल अछि, जेना अहाँक अयबाक सूचना पाबि सब राजा बलहीन भ’ गेला अछि। सब राजा रूपी तारा मंद प्रकाश करैत छथि मुदा ओ सब धनुषरूपी महान अंधकार केँ नहि हँटा सकैत छथि। रात्रिक अंत भेला सँ जेना कमल, चकवा, भौंरा और नाना प्रकारक पक्षी हर्षित भ’ रहल अछि… तेनाही हे प्रभो! अहाँक सब भक्त धनुष टुटलापर सुखी हेताह। सूर्य उदय होयत, बिना परिश्रमहि केँ अंधकार नष्ट भ’ जायत। तारा नुका जायत, संसार मे तेज के प्रकाश आबि जायत। हे रघुनाथजी! सूर्य अपन उदय केर बहाने सब राजा लोकनि केँ अहाँक प्रताप देखा देलनि अछि। अहाँक भुजाक बल केर महिमा केँ उद्घाटित करबाक लेल मात्र ई धनुष तोड़बाक पद्धति प्रकट भेल अछि।
१३. भाइक वचन सुनिकय प्रभु मुस्कुराइत छथि। फेर स्वभावहि सँ पवित्र श्री रामजी शौच सँ निवृत्त भ’ स्नान कयलनि आर नित्यकर्म कयकेँ ओ गुरुजीक पास अयलाह। आबिकय ओ गुरुजीक सुन्दर चरण कमल मे माथ झुकौलनि।
१४. एम्हर जनकजी शतानंदजी केँ बजौलनि आर हुनका तुरन्त विश्वामित्र मुनिक पास पठेलनि। ओ आबिकय जनकजीक विनती सुनौलनि। विश्वामित्रजी हर्षित होइत दुनू भाइ केँ बजौलनि। शतानन्दजीक चरणक वन्दना कयकेँ प्रभु श्री रामचन्द्रजी गुरुजीक पास बैसि रहलाह। तखन मुनि कहलखिन – हे तात! चलू, जनकजीक बोलाहट आयल अछि।
हरिः हरः!!


text:
4 मई के जीएसटी काउंसिल के बैठक में होयत राजस्व विभाग क प्रस्ताव पर फैसला
मणिभूषण राजू
नई दिल्ली । डिजिटल लेन-देन कए बढ़ावा देबाक लेल सरकार उपभोक्ता सभकए छूट देबाक तैयारी कए रहल अछि। सूत्र सबहक अनुसार, राजस्व विभाग उपभोक्ता सबकए डिजिटल ट्रांजैक्शन पर 100 टकका छूट आओर उद्योग सबकए कैशबैक देबाक प्रस्ताव पर काज कय रहल अछि । एहि प्रस्ताव कए 4 मई क होए बला जीएसटी मीटिंग मे राखल जाएत। एहि मीटिंग क अध्यक्षता वित्त मंत्री अरुण जेटली करताह ।
पीएमओ में भेल चर्चा
सूत्र क अनुसार डिजिटल लेन-देन पर छूट देबाक मुद्दा पर प्रधानमंत्री कार्यालय मे भेल एकटा बैठक मे विचार कैल गेल । मीटिंग मे डिजिटल ट्रांजैक्शन करबा पर कोन-कोन तरह सँ छूट देल जा सकैत अछि, एहि क तीन विकल्प पर चर्चा भेल । कैशबैक क अलावा एहि पर बात भेल जे डिजिटल माध्यम से भेल टर्नओवर क टैक्स क्रेडिट उद्योग सभकए देल जाय । ओहिना जेना कच्चा माल पर कर देला पर उद्योग सभकए टैक्स क्रेडिट देल जाएत अछि ।
कैशबैक पर राजस्व विभाग राजी अछि
सूत्रक कहनाय अछि जे राजस्व विभाग एहि बात पर राजी अछि जे डिजिटल लेन-देन क तय सीमा पूरा करयवला उद्योग सबकए कैशबैक देल जाए । विभागक माननाई अछि जे एकरा सही तरह से लागू सेहो कैल जा सकैत अछि आ एकर दुरूपयोग सेहो नहि कैल जा सकत ।
कर मे छूट पर सेहो भेल विचार
पीएमओ मे मीटिंगक दौरान एकटा आन विकल्प पर सेहो विचार कयल गेल । एहिक तहत डिजिटल लेन-देन क एक सीमा तक पहुंचय क बाद उद्योग सबकए जीएसटी मे सेहो छूट देबा पर विचार कैल गेल।